Porošenko sľúbil Merkelovej účinnú vojenskú obranu pred Ruskom

Porošenko označil sankcie voči Rusku za nevyhnutné.

BERLÍN. Ukrajinské ozbrojené sily sú pripravené brániť celý európsky kontinent pred možnou ruskou agresiou. Na spoločnej tlačovej konferencii s nemeckou kancelárkou Angelou Merkelovou v Berlíne to v piatok uviedol ukrajinský prezident Petro Porošenko. "Zdôrazňujem, že ukrajinská armáda dosiahla novú úroveň. Spolupráca so spojencami v NATO ukazuje, že ukrajinskí vojaci sa rýchlo cvičia a sú pripravení brániť celý európsky kontinent pred možnou agresiou Kremľa," citovala Porošenka agentúra Ukrinform. Porošenko hovoril aj o sankciách voči Ruskej federácii. "Zdôrazňujem, že sankcie sú nevyhnutné. Majú účinok, ktorý sa prejavuje v obmedzení financovania militantov a žoldnierov, ktorí sa spolu s ruskými vojakmi podieľajú na okupácii východu Ukrajiny," citovala Porošenka agentúra Ukrinform. Ukrajinský prezident pripomenul, že sankcie voči Rusku možno aj posilniť. "Je veľmi dôležité, aby boli sankcie pevne prepojené s úplným plnením záväzkov Ruska vyplývajúcich z minských dohôd. Sankcie, zdôrazňujem, možno posilniť, ak si Rusko nesplní svoje záväzky," povedal Porošenko. Podľa agentúry AP Merkelová ocenila "veľmi blízke vzťahy", ktoré si Nemecko vybudovalo s Ukrajinou v posledných rokoch. Na spoločnej tlačovej konferencii sa však vyhla otázke, koho podporuje v ukrajinských prezidentských voľbách. Povedala len to, že je v "trvalom kontakte" s terajším prezidentom. Porošenka v piatok prijme v Paríži aj francúzsky prezident Emmanuel Macron. V rovnaký deň Macron prijme aj Porošenkovho súpera v boji o prezidentský úrad Volodymyra Zelenského. AP v tomto zmysle poznamenala, že Merkelová prijala len Porošenka. V prvom kole prezidentských volieb, ktoré sa konalo 31. marca, ani jeden z 39 kandidátov nezískal podporu viac ako polovice zúčastnených voličov. Dvaja najúspešnejší kandidáti Zelenskyj (získal 30,24 percenta hlasov) a Porošenko (15,95 percenta hlasov) sa stretnú 21. apríla v druhom kole.


Rasista dostal za šírenie videa zo streľby na Novom Zélande 21 mesiacov

Počas streľby v mešitách zomrelo 51 ľudí.

WELLINGTON. Podnikateľa z novozélandského mesta Christchurch Philipa Arpsa, ktorý šíril video z brutálnych útokov strelca na veriacich v mešitách, odsúdili v utorok na 21 mesiacov väzenia. Informovali o tom tlačové agentúry AP, AFP a DPA. Arps (44) sa už skôr priznal k obvineniu zo zdieľania a šírenia videa, ktoré 15. marca naživo vysielal na Facebooku strelec Brenton Tarrant, keď zabíjal 51 ľudí v dvoch mešitách v Christchurchi. Video nakrúcal kamerou pripevnenou na prilbe. Podnikateľa Arpsa zatkli štyri dni po vyčíňaní Tarranta v mešitách, pričom išlo o najhorší masaker v novodobých dejinách Nového Zélandu. Sudca Stephen O'Driscoll uviedol, že keď Arpsa vypočúvali pre toto video, podnikateľ ho označil za "pôsobivé" a neprejavil voči obetiam žiaden súcit. Sudca dodal, že Arps má tvrdé a nemilosrdné názory na moslimskú komunitu a sám sa prirovnáva k Rudolfovi Hessovi, nacistickému pohlavárovi v období vládnutia Adolfa Hitlera. Podľa sudcu Arps poslal video 30 spolupracovníkom a takisto žiadal jednu osobu, aby vložila do videa zameriavacie kríže a "počítadlo zabitých". U Arpsa sa našla aj táto verzia videa s vloženými zameriavacími krížmi. "Jeho čin bol v skutočnosti zločinom z nenávisti voči moslimskej komunite," vyhlásil sudca O'Driscoll. Sudca dospel k názoru, že Arps "oslavoval" smrť moslimov a iný trest než uväznenie je neprimeraný. Arps, sám seba označujúci za belošského rasistu, bol v roku 2016 odsúdený za urážlivé správanie, pretože nechal hlavu prasaťa pri mešite Al Noor, jednej z dvoch, ktoré sa v marci stali terčom masovej streľby. Odsúdený je majiteľom spoločnosti Beneficial Insulation, obchodujúcej s izolačným materiálom, ktorá ako logo používa symbol "čierne slnko". Ten často využívajú neonacisti. Spoločnosť uvádza, že si účtuje 14,88 novozélandského dolára za meter izolácie, čo je narážka na heslo belošských rasistov a na Adolfa Hitlera. Celá názov spoločnosti znie Beneficial Insulation Installs Guaranteed, v skratke BIIg, čo je tiež názov barakov v koncentračnom tábore Auschwitz-Birkenau. Tarrant minulý týždeň vyhlásil, že sa necíti vinný z terorizmu, ani z vrážd 51 ľudí či z pokusu o vraždy ďalších 40. Pred súd sa má postaviť v máji na budúci rok.


Sólymos nemá záujem o predčasné voľby, má ešte veľa práce

BRATISLAVA. Minister životného prostredia a podpredseda koaličnej strany Most- Híd László Sólymos nevidí dôvod, aby sa na Slovensku konali predčasné voľby. „Osem mesiacov pred termínom riadnych volieb nemá zmysel rozprávať o predčasných voľbách,“ zdôraznil László Sólymos. Dodal, že sám osobne na predčasných voľbách nemá záujem, lebo ešte chce dotiahnuť viaceré dôležité záležitosti na ministerstve životného prostredia. Treba spájať sily a aj my by sme sa mali snažiť nájsť priestor na spoluprácu s inými stranami, napríklad so Stranou maďarskej komunity. Spomenul pritom zálohovanie PET fliaš a plechoviek, zákaz skupiny jednorazových plastových výrobkov či novelu zákona o ochrane prírody a krajiny, ktorá má ísť do druhého čítania v parlamente. „To sú veľmi dôležité kroky pre ochranu životného prostredia na Slovensku. Bola by škoda, keby sme to už v tejto fáze nevedeli dotiahnuť dokonca,“ vyhlásil. Most-Híd rokuje podľa Sólymosa s viacerými stranami o možnej predvolebnej spolupráci. V parlamente by totiž podľa neho mali byť zastúpené menšiny a regióny, v ktorých žijú. „Bolo by dobré, keby toto zastúpenie bolo silné. Práve preto si myslím, že treba spájať sily a aj my by sme sa mali snažiť nájsť priestor na spoluprácu s inými stranami, napríklad so Stranou maďarskej komunity,“ zdôraznil Sólymos. Béla Bugár je podľa neho ten správny človek na správnom mieste. Je presvedčený, že niekoľko mesiacov pre voľbami by sa strana nemala sústrediť na hľadanie nového lídra. On sám nevidí dôvod na jeho výmenu.


Zomrel Helmut Kohl, kancelár, ktorý zjednotil Nemecko

Bývalý nemecký kancelár zomrel vo veku 87 rokov.

BERLÍN, BRATISLAVA. Bývalý nemecký kancelár Helmut Kohl, ktorý zohral významnú úlohu pri zjednocovaní Nemecka, zomrel v piatok vo veku 87 rokov. Informoval o tom denník Bild. Kohl bol najdlhšie slúžiacim nemeckým kancelárom od čias Otta von Bismarcka - v úrade bol medzi rokmi 1982 až 1998. "Spolkový kancelár Helmut Kohl je najvýznamnejším štátnikom súčasnosti," povedal o ňom v roku 1998 bývalý prezident Spojených štátov George Bush starší. Od roku 1973 až do odchodu z úradu bol Kohl tiež predsedom Kresťanskodemokratickej únie (CDU), ktorú dnes vedie Angela Merkelová. Keď bol v 80. rokoch premiérom, západonemecká ekonomika prekvitala. V roku 1987 stál aj za historickou návštevou východonemeckého diktátora Ericha Honeckera v západnom Nemecku. Keď o dva roky neskôr padol Berlínsky múr, Kohl sa okamžite postavil za zjednotenie národa. Kohl tiež vyjednával s Michailom Gorbačovom o tom, či môže zo strany Sovietskeho zväzu očakávať podporu v prípade zjednotenia Nemecka. Odchod 350-tisíc sovietskych vojakov z územia východného Nemecka zaplatil Kohl z nemeckej štátnej kasy. Zahraniční lídri sa však báli, že zjednotenie môže do Európy priniesť ešte väčšiu nestabilitu. Napríklad Poľsko a Británia sa obávali príliš silného Nemecka. "Dvakrát sme Nemcov porazili a teraz sú späť," povedala podľa BBC britská premiérka Margaret Thatcherová. Samotný proces zjednotenia bol pritom oveľa rýchlejší, ako Kohl predpokladal. Zjednotené Nemecko vzniklo už v októbri 1990. Kohl následne s veľkým náskokom zvíťazil voľbách, v ktorých prvýkrát volili slobodne aj občania východného Nemecka. Východní Nemci pritom podľa BBC hneď dostali tie isté ekonomické podmienky ako zvyšok krajiny, za čo mnohí Kohla kritizovali a prišiel aj o časť popularity. Bývalý kancelár bol tiež zástancom federalizácie Európy, o kľúčovej dohode z Maastrichtu rokoval s francúzskym prezidentom Françoisom Mitterrandom. Práve táto dohoda de facto vytvorila Európsku úniu a viedla aj k vzniku spoločnej meny euro. Dva roky po tom, čo prvýkrát prehral v roku 1998 voľby, vyšli na povrch korupčné škandály jeho strany. Dotácie od tajomných sponzorov tak pokazili záver jeho politickej kariéry. Išlo o milióny dolárov, Kohl ešte ako kancelár všetky dôkazy zničil, pred súd ho nikdy nepostavili. Kohl pôsobil v politike až do roku 2002. Medzi rokmi 2001 až 2002 pripravoval s redaktorom kolínskeho rádia WDR Heribertom Schwanom životopis, neskôr však spoluprácu zrušil. Keď Schwan vydal knihu čerpajúcu zo vzájomných stretnutí, na verejnosť sa dostali aj kritické komentáre voči Kohlovým politickým partnerom. Gorbačov bol podľa neho stroskotanec a o bývalom prezidentovi a členovi CDU Christianovi Wulffovi povedal, že je „naozaj veľký zradca. Súčasne je to nula." Kohl v roku 2008 po páde zostal na vozíčku a mal problém s rečou. "Desaťročia ma podceňovali, v tomto som bol veľmi dobrý," povedal Kohl na záver svojej politickej kariéry.


Hasiči dostali požiare na ostrove Gran Canaria pod kontrolu

MADRID. Nebezpečné prírodné požiare, ktoré niekoľko dní vyčíňali v horách na ostrove Gran Canaria, súčasti španielskych Kanárskych ostrovov, sú teraz do veľkej miery už pod kontrolou. Trvajú však obavy, že silný vietor znovu rozdúcha iskry a plamene sa opäť rozhoria. V utorok o tom informovali španielske televízne stanice. Zhorelo približne 1500 hektárov zalesnenej pôdy v oblastiach juhozápadne od ostrovného hlavného mesta Las Palmas, pričom požiar si vynútil aj dočasnú evakuáciu približne 1000 ľudí. Plamene sa rozhoreli v sobotu 10. augusta neďaleko dediny Artenara v západnej časti ostrova Gran Canaria, len 32 kilometrov od Las Palmas, a odtiaľ sa šírili ďalej. Polícia v pondelok uviedla, že podľa jej presvedčenia požiar spôsobilo neopatrné používanie spájkovačky, pričom v tejto súvislosti už v sobotu zadržala 55-ročného muža. Ďalší požiar vypukol v noci na utorok na východe ostrova, neďaleko mesta Telde, oznámili na Twitteri pohotovostné služby. Úrady evakuovali aj mnoho domov v známej turistickej atrakcii, rokline Guayadeque. Záchranné služby neskôr informovali, že aj tento požiar je už pod kontrolou. Mnoho ulíc v obciach a mestách na ostrove Gran Canaria dočasne uzatvorili práve pre požiar a dym.


Zábery lietajúceho auta zaujali aj zahraničie

Správy, ktoré tento týždeň oslovili medzinárodnú komunitu na najväčšom spravodajskom webe o Slovensku v angličtine.

1. Pozrite si miesta na Slovensku, o ktorých ste možno ani nepočuli. Unknown places worth visiting in Slovakia 2. Postrehli ste rozdiel? Automatické preklady na internete by mali byť už kvalitnejšie. Google's Artificial intelligence system translates Slovak more accurately 3. Víťazom sa stáva ten, kto splní aj poslednú úlohu – samovraždu. Suicide game does not exist and visa-free regime for Ukrainians is not a lie 4. Mladí, ktorí organizovali protikorupčný protest, zatiaľ nechcú utiecť zo Slovenska. Avšak ďalšie tisíce študentov majú iné plány. This is not a game, and these are not children  5. „Buď 30-tisíc nových pracovných miest vo Viedni, alebo v Bratislave.“ Schwechat airport scares with Bratislava 6. Prečo našim odborom vadí zamestnávanie cudzincov? Unions will protest against new rules for hiring foreigners  7. Zahraničný vojenský konvoj sa opäť bude presúvať cez Slovensko. Kedy sa treba pripraviť na obmedzenia? USA military convoy to drive through Slovakia 8. Ako politici reagujú na protest proti korupcii, ktorý zorganizovali mladí študenti? Government ignores anticorruption demands  9. Poznáte najčastejšie problémy tých, ktorí sa snažia nájsť si u nás druhý domov? It’s not easy being an ‘alien’ in Slovakia 10. Desať zaujímavých záberov prvého lietajúceho auta zo Slovenska. Slovak AeroMobil starts taking pre-orders for its flying car Až 60 percent všetkých čitateľov prichádza na portál anglických novín The Slovak Spectator zo zahraničia, prevažne z USA, Veľkej Británie, Nemecka. Len 22,5 percent všetkých návštevníkov má vo svojom počítači ako komunikačný jazyk nastavenú slovenčinu. Portál je súčasťou spravodajského webu sme.sk.


Pre zranenie nenastúpil proti Federerovi. Nadal sa na kurty vráti v Monte Carle

PARÍŽ. Španielsky tenista Rafael Nadal by sa po zranení kolena mal vrátiť do súťažného kolotoča na turnaji ATP v Monte Carle. Tridsaťdvaročný Nadal pre bolesti v pravom kolene nenastúpil na sobotňajší semifinálový zápas v Indian Wells proti Rogerovi Federerovi. Následne sa odhlásil z turnaja na tvrdom povrchu v Miami, aby sa mohol pripravovať na antukovú časť sezóny. Nadal získal počas svojej kariéry sedemnásť grandslamových titulov. Ku jedenástim z Roland Garros pridal jeden triumf z Australian Open (2009), dva z Wimbledonu (2008, 2010) a tri z US Open (2010, 2013, 2017). Informáciu priniesla agentúra AP.


Surový: Ak budeme hrať takto, môžeme niečo dosiahnuť aj u súperov

Banská Bystrica vyhrala

Reakcie po zápase

Nedeľňajšie zápasy

Bystričania v druhom zápase Ligy majstrov zdolali Lugano.

BANSKÁ BYSTRICA. Hokejisti Banskej Bystrice vstúpili do Ligy majstrov (CHL) dvoma zápasmi na domácom ľade. Vo štvrtok prehrali s obhajcom trofeje tejto súťaže s fínskym JYP Jyväskylä 1:6 a v sobotu zdolali švajčiarske Lugano 5:2. Slovenský majster predviedol dva rozdielne výkony. V prvom stretnutí za to mohla i vysoká kvalita súpera, v druhom sa hostia posťažovali na únavu z cestovania. "Aj Lugano je kvalitné. Dôležité bolo, že sme podali proti nemu dobrý tímový výkon a výsledkom je prvé víťazstvo v skupine," tešil sa po skončení stretnutia kapitán Banskej Bystricej Tomáš Surový. "Fínske mužstvo bolo korčuliarsky veľmi rýchle, produkovalo výborný hokej, jednoducho nás prehralo. Lugano predviedlo iný štýl hokeja, trošku nám to viac sadlo, preto sa môžeme tešiť z prvej výhry v Lige majstrov," dodal. Proti švajčiarskemu HC Lugano sa dvakrát strelecky presadil útočník Banskej Bystrice Tomáš Zigo. Najprv dostal svoj tím do vedenia 2:1 a v tretej tretine upravoval konečný výsledok na 5:2. "Odčinili sme prehru zo štvrtka," vravel 26-ročný center. "Hrali sme lepšie. Pomohli sme brankárovi, navyše ten mal aj super zákroky. Cítili sme sa potom istejšie. V prvom zápase proti JYP sme boli zakríknutí, ale Fíni mali vysokú kvalitu. Mne osobne sa v sobotu až tak dobre nehralo, góly som dal prakticky z dorážok, ale padlo to tam, čo ma teší. Ak budeme hrať tak ako proti Luganu, môžeme niečo dosiahnuť aj na ľade súperov." Tréner Lugana Greg Ireland po prehre v Banskej Bystrici okrem iného povedal, že bolo náročné zvládnuť dva zápasy vonku po sebe s únavou z cestovania. To sa zrejme odzrkadlilo aj na prehre fínskej Jyväskylä v Plzni. Dve prehry má tak na svojom konte iba Lugano, naopak plný zisk šiestich bodov zaznamenala Plzeň. Banskobystričania sú zatiaľ na treťom nepostupovom mieste. "V prvom zápase sme narazili na ťažkého súpera," prezradil asistent trénera Banskej Bystrice Ivan Droppa. Vedeli sme, že Fíni budú rýchlo korčuľovať, ale to čo predviedli, na to sme naozaj neboli až tak pripravení. Proti Luganu bol už plán hrať jednoducho. "Vedeli sme, že Fíni budú rýchlo korčuľovať, ale to čo predviedli, na to sme naozaj neboli až tak pripravení. Hrali sme dosť zložito. Proti Luganu bol už plán hrať jednoducho. Dostať puk vonku z nášho pásma, napádať ich, nedovoliť im nejaké strely z medzikružia. To sa nám veľmi dobre darilo, a preto sme aj vyhrali," dodal Droppa. Slovenského majstra teraz čakajú dva ďalšie zápasy v Lige majstrov na ľade súperov. V piatok 7. septembra sa predstaví o 19.45 h v Lugane a v nedeľu 9. septembra o 18.00 h si zmeria sily vo Fínsku s tamojším JYP Jyväskylä. S českou Plzňou sa stretnú Banskobystričania v dvojzápase až v októbri.


Najdlhší let na svete úspešne pristál v Sydney po 19 hodinách

Cieľom bolo preveriť emočný a fyzický dopad dlhých letov na ľudí.

SYDNEY. Na letisku v austrálskom Sydney pristál v sobotu večer boeing, ktorý bez medzipristátia priletel z New Yorku. Let Boeingu 787-9 Dreamliner aeroliniek Qantas trval 19 hodin a 16 minút. Lietadlo bez pristátia preletelo vzdialenosť 16 200 kilometrov. Išlo o najdlhší priamy let s pasažiermi na svete. Informoval o tom server CNET. Let medzi New Yorkom a Sydney bol zatiaľ len testovací a zúčastnila sa ho iba päťdesiatka pozvaných cestujúcich, tvorili ho prevažne zamestnanci aeroliniek a členovia posádky. Lietadlo malo 101-tisíc kilogramov paliva. Cieľom bolo preveriť emočný a fyzický dopad dlhých letov na ľudský organizmus. Qantas plánuje v budúcich mesiacoch tiež priamy len z Londýny do Sydney - ten by mal byť ešte o 800 kilometrov dlhší a potrvá ešte o hodinu dlhšie. Komerčné lety by austrálsky dopravca chcel na týchto extrémne dlhých trasách ponúkať od roku 2022.


Taliansko sa dohodlo s Líbyou na boji proti nelegálnej migrácii

Predstavitelia krajín podpísali memorandum o spoločnom úsilí zabrániť migrantom, aby sa z Lýbie vydávali na plavbu do Európy.

RÍM. Taliansko sa dohodlo s Líbyou na spoločnom boji proti nelegálnej migrácii. Uviedol to taliansky premiér Paolo Gentiloni po rokovaniach v Ríme s predsedom vlády líbyjskej národnej jednoty Fájizom Sarrádžom. Obaja predstavitelia podpísali memorandum o posilnení spolupráce, ktorá by mala zabrániť tomu, aby sa z pobrežia Líbye vydávali na plavbu do Európy veľké počty migrantov. Talianska strana prisľúbila, že líbyjským úradom v tomto smere poskytne potrebnú pomoc. Gentiloni zdôraznil, že taliansko-líbyjská dohoda je len časťou širšieho plánu zameraného na riešenie migračnej krízy v Stredozemnom mori, o ktorom by mali hovoriť lídri EÚ počas piatkového neformálneho summitu na Malte. Súčasťou riešenia musí byť podľa Gentiloniho aj ekonomická pomoc zo strany EÚ. Predseda Európskej rady Donald Tusk chce na maltskom summite predložiť návrhy na účinnejšie kontroly migračných trás a boj proti pašerákom ľudí.


Bratislava je v súťaži o európske mesto inteligentného cestovného ruchu

V minulom roku zvíťazili v súťaži Helsinki a Lyon.

BRATISLAVA. Do súťaže o Európske hlavné mesto inteligentného cestovného ruchu roku 2020 bolo vybraných desať európskych miest, medzi nimi aj Bratislava. Finálne mestá boli vybrané z celkovo 35 žiadostí zo 17 členských štátov Európskej únie (EÚ). Informoval o tom sekretariát Európskeho hlavného mesta inteligentného cestovného ruchu. Okrem slovenského hlavného mesta o titul súťažia Breda v Holandsku, Bremerhaven v Nemecku, Göteborg vo Švédsku, Karlsruhe v Nemecku, Ľubľana v Slovinsku, Malaga v Španielsku, Nice vo Francúzsku, Ravenna a Turín v Taliansku. V minulom roku zvíťazili v úvodnej súťaži Helsinki a Lyon a obe mestá spoločne získali tituly Európske hlavné mestá inteligentného cestovného ruchu roku 2019. Európske hlavné mesto inteligentného cestovného ruchu bolo navrhnuté ako prípravná akcia Európskym parlamentom a je implementované Európskou komisiou. Jeho cieľom je podpora inteligentného cestovného ruchu v EÚ, podpora inovatívneho, udržateľného a inkluzívneho rozvoja cestovného ruchu aj šírenie najlepších postupov a uľahčenie ich výmeny. Táto iniciatíva EÚ uznáva vynikajúce úspechy európskych miest ako turistických destinácií v štyroch kategóriách, a to dostupnosť, udržateľnosť, digitalizácia a tiež kultúrne dedičstvo a tvorivosť. Ide o druhý ročník súťaže o udelenie titulu Európske hlavné mesto inteligentného cestovného ruchu roku 2020 pre dve mestá. Obe víťazné mestá budú môcť jeden rok využívať podporu v oblasti komunikácie a budovania značky. To bude zahŕňať propagačné video, účelovú sochu pre mestské centrá a propagačné akcie na mieru. Okrem toho budú udelené štyri ocenenia za uznanie úspechov v jednotlivých kategóriách súťaže (dostupnosť, udržateľnosť, digitalizácia a kultúrne dedičstvo a tvorivosť). Všetky víťazné mestá budú vyhlásené a ocenené na slávnostnom odovzdávaní cien, ktoré sa koná ako súčasť Európskeho fóra cestovného ruchu v Helsinkách 9. až 10. októbra 2019. V prvej fáze súťaže vyhodnotila žiadosti nezávislá skupina odborníkov, pričom všetky finálne mestá preukázali excelentnosť v štyroch kombinovaných kategóriách. V druhej fáze budú predstavitelia desiatich finálnych miest cestovať do Helsínk, aby predstavili svoje kandidatúry a program aktivít naplánovaný na rok 2020 pred európskou porotou. Európska porota sa stretne 8. októbra 2019 a vyberie dve mestá, ktoré sa stanú európskymi hlavnými mestami inteligentného cestovného ruchu roku 2020.


Na Slovensko by sa zo zahraničia vrátila polovica vysokoškolákov, vyplýva z prieskumu

Väčšina študentov sa nechce vrátiť hneď po skončení štúdia.

BRATISLAVA. Polovica opýtaných slovenských vysokoškolákov študujúcich v zahraničí sa plánuje vrátiť na Slovensko. Väčšina z nich sa to však nechystá urobiť hneď po skončení štúdia. Vyplýva to z dotazníkového prieskumu iniciatívy To dá rozum, na ktorom sa zúčastnilo 1 404 slovenských vysokoškolákov študujúcich v zahraničí. Zapojili sa študenti študujúci v Česku, Maďarsku, Spojenom kráľovstve či v Dánsku. Odchod do zahraničia za štúdiom hodnotí iniciatíva pozitívne, keďže sa spája s väčšou samostatnosťou či schopnosťou prispôsobiť sa odlišnému prostrediu. Študenti sa za hranicami zväčša pripravujú na profesie, ktoré sú na Slovensku nedostatkové. „Skutočným problémom pre Slovensko je, že iba polovica respondentov sa v prieskume vyjadrila, že sa po skončení štúdia alebo niekedy v budúcnosti plánuje vrátiť späť,“ informoval Stanislav Lukáč z iniciatívy To dá rozum. Podľa neho sa veľká časť z týchto študentov učí za lekárov, IT odborníkov či špecialistov v iných technických smeroch. Podľa iniciatívy prichádza Slovensko o budúcich odborníkov, ktorí by mohli prispievať k celkovému napredovaniu spoločnosti.Po skončení štúdia sa na Slovensko plánuje vrátiť necelých 15 percent opýtaných študentov. Drvivá väčšina z nich si chce doma hľadať prácu. Ďalších v prepočte zhruba 35 percent sa plánuje vrátiť na Slovensko neskôr. Slovensko sa dlhodobo stretáva s problémom odchodu veľkej časti študentskej populácie na vysoké školy do zahraničia. Oproti priemeru krajín OECD, kde v zahraničí študujú dve percentá celkovej študentskej populácie, Slovensko dosahuje viac ako osemnásobne vyšší podiel študentov učiacich sa v zahraničí (17 percent). Navyše, podiel študentov, ktorí sa rozhodli odísť za štúdiom na vysoké školy v zahraničí, za ostatné roky rastie. V roku 2010 tento podiel predstavoval 14 percent, čo bolo o tri percentuálne body menej ako v roku 2017. Podľa štatistík organizácie UNESCO študovalo v roku 2017 v zahraničí viac ako 32-tisíc študentov zo Slovenska, najviac v Česku. V roku 2018 tam na vysoké školy nastúpilo 21 292 študentov so slovenským štátnym občianstvom.


Kórejskí futbalisti ovládli Ázijské hry a vyhli sa vojenskej službe

Vo finále vyhrali nad Japonskom 2:1 po predĺžení.

LONDÝN. Futbalista anglického Tottenhamu Hotspur Son Heung Min a jeho reprezentační spoluhráči nebudú musieť absolvovať povinnú 21-mesačnú vojenskú službu. Členovia národného tímu Kórejskej republiky sa jej vyhli po sobotňajšom finálovom triumfe na Ázijských hrách nad Japonskom 2:1 po predĺžení. V prípade, že by skončili druhí, museli by narukovať. Informovala o tom agentúra dpa.


KOMENTÁR ZUZANY KEPPLOVEJNasaďte si tvrdé klobúky, Trump ide pracovať na americkom sne

Sľúbil prácu a žiarivú ekonomiku. Uverili mu.

Keď kandidát Trump povedal účastníkom mítingu v meste Raleigh v Severnej Karolíne, že si po jeho zvolení budú môcť "splniť každý sen, aký si kedy vysnívali pre svoju krajinu a svoju rodinu", narábal s predstavou týchto ľudí, že on je nielen zmenou, ale priam spasiteľom. Sľuboval drastické výkyvy, rezy a múry. Republikáni – obyčajne advokáti kontinuity – tak boli zastupovaní čudným konzervatívcom, ktorý chcel silné otrasy. Navyše sa programovo prihováral bielym pracujúcim, ktorí pamätali – aspoň z filmov – lepšie časy. Podobne ako britská premiérka Mayová sľuboval vrátiť krajinu tým, ktorí majú málo a ktorí cítia, že majú nárok. Na rozdiel od prišelcov. (Táto požiadavka sa v Amerike opakuje vo vlnách vždy, keď prišelci stratia lodný lístok po prababičke a vyhlásia sa za domorodcov.) Trump chcel, aby sa Amerika viac dívala do vlastného pupka, stočila sa do seba a vypudila zo seba tie prvky (ľudí!), ktoré vnímal ako cudzie. Sľuboval zmeniť aj obchodnú a bezpečnostnú previazanosť, architektúru spojenectiev. K týmto impulzom mu chodili gratulovať britský veľvyslanec brexitu Nigel Farage – už sa vidí v Trumpovej administratíve a ťažko povedať, či žartoval – alebo aj radikálny holandský euroskeptik Geert Wilders. Le Penová bola medzi prvými twitterovými gratulantmi a blahoželala aj ľuďom, ktorých pochválila za slobodnú voľbu. Izolacionisti, orientovaní na národ v úzkej perspektíve "svojich", sa cítili v jednej internacionále s Trumpom. Ak si niekto v poslednom čase privlastnil rolu zástupcu ľudu, boli to títo politici. „Je to vaše víťazstvo,“ povedal zhromaždeniu Trump v prvej reči. Im prisľúbil, že zlepší infraštruktúru, že bude stavať cesty a pri týchto stavbách zamestná ľudí. Že každý bude môcť naplniť svoj potenciál. Že všetko bude zase v poriadku. Sľúbil silnú ekonomiku. Nie, najsilnejšiu. Trump berie len superlatívy. Rast a obnova. Konštrukčné práce na americkom sne. Heavy duty. Z jeho predstáv sa práši, cítiť vápno a teplý asfalt. Taká má byť novopečená Amerika. „Toto nebola kampaň, ale hnutie za lepší život,“ povedal Trump. Mohol to povedať aj Sanders - kandidát naľavo od Clintonovej - a dostali by sme program pre pracujúcich bez kultúrneho konzervativizmu a šovinizmu Trumpa. Fúzia ekonomických ideí antiglobalistickej ľavice a kultúrnych presvedčení ultrapravice je mix, ktorý sa v súčasnosti dobre predáva. Trump takisto nakúpil v rôznych ideologických táboroch a dobre predal na voličských trhoch. Uvidíme, či vie aj niečo viac, ako len obchodovať s ilúziami. Tento text ste mohli čítať vďaka tomu, že platíte za obsah. Vážime si to.


Focus: Spoločnú kandidátku OĽaNO a SMK by zvažovalo osem percent ľudí

BRATISLAVA. Ak by SMK prijala ponuku Igora Matoviča z OĽaNO na predvolebnú spoluprácu, ich spoločnú kandidátku by určite volilo 1,2 percenta ľudí a zvažovalo by ju 8,2 percenta ľudí. Vyplýva to z prieskumu agentúry Focus pre diskusnú reláciu Na Telo súkromnej televízie Markíza. Prieskum robili v polovici septembra na vzorke 1027 respondentov. Otázka znela: „Predstavte si, že by pred voľbami vznikla spoločná kandidátka strán OĽANO a Strany maďarskej komunity (SMK/MKP). Ako by to ovplyvnilo Vaše volebné rozhodovanie?“ Zo súčasných voličov SMK by takúto kandidátku privítalo 7,2 percenta a zvažovalo by ju 27,4 percenta voličov SMK. V prípade voličov OĽaNO by spoločnú kandidátku určite volilo 11,2 voličov a 24,4 percenta voličov OĽaNO by ju zvažovalo. Z iných strán by túto kandidátku zvažovali skôr voliči SaS a Za ľudí. V prípade oboch strán ide zhruba o 14 percent ich voličov. Matovič predvolebnú spoluprácu ponúka SMK a poslancovi Zsoltovi Simonovi, ktorý si založil stranu Maďarské fórum. Argumentuje tým, že nechce, aby maďarské hlasy prepadli. Bélu Bugára a jeho Most-Híd nechce. Vo štvrtok mimoparlamentné strany Maďarské fórum, SMK a vznikajúce hnutie Spolupatričnosť oznámili, že chcú ísť do budúcoročných volieb na spoločnej kandidačnej listine. Momentálne rokujú o technickej podobe kandidátky, ako aj o programe. Potvrdil predseda Maďarského fóra Zsolt Simon, ako aj tlačový tajomník SMK Róbert Králik. V poslednom prieskume Focusu z 19. septembra mala strana OĽaNO 6,8 percenta a SMK 3,5 percenta.


Irak zadržiava príbuzných bojovníkov Islamského štátu  zo zahraničia

V Iraku zadržiavajú viac ako 1300 žien a detí.

MOSUL. V Iraku zadržiavajú viac ako 1300 žien a detí zo zahraničia, ktorí sú rodinnými príslušníkmi bojovníkov Islamského štátu. Irak ich drží v tábore pre vysídlených ľudí na severe krajiny, informovala dnes agentúra AP s odvolaním sa na irackých vojenských predstaviteľov hovoriacich pod podmienkou anonymity. Ide o 1333 osôb zo 14 krajín, ktorí sa vzdali kurdským silám na konci augusta po tom, ako iracké jednotky vyhnali extrémistickú skupinu z mesta Tal Afar neďaleko Mósulu. Podľa irackých predstaviteľov ženy a deti neobvinia z trestných činov a pravdepodobne ich vrátia do ich domovských štátov. Väčšina z nich pochádza zo strednej Ázie, Ruska a Turecka, ale sú tam aj osoby z Japonska či Južnej Kórey. Ženy nevedia, aký osud postihol ich manželov, ktorí sa vzdali kurdským silám osobitne. Kurdský veliteľ, brigádny generál Kámil Harkí, uviedol, že niektorých zo zajatých bojovníkov odovzdali irackým úradom a ostatní prišli o život, keď predstierali kapituláciu a potom podnikli útok. Agentúra AP pripomína, že desaťtisíce cudzincov cestovali do Iraku a Sýrie, aby žili v samozvanom islamskom kalifáte spravovanom skupinou Islamský štát. Územie pod jeho kontrolou sa v minulých dvoch rokoch značne zmenšilo, keďže iracké a sýrske sily opätovne dobyli niekoľko miest.


Doprava zadarmo bude stáť desaťtisíce eur

Mesto však dúfa, že do MHD priláka nových cestujúcich. Tí ale zostanú, len ak bude rýchlejšia ako auto.

BRATISLAVA. Za dopravu zadarmo od polovice februára do konca marca na piatich linkách v meste zaplatí magistrát desaťtisíce eur. Presnejší odhad zatiaľ nemá. Pre chystané výluky na Mlynských nivách a na Prístavnom moste zvažuje aj posilnenie ďalších spojov v špičke. Bývalé vedenie mesta plánovalo dopravu v tomto období zadarmo na všetkých linkách, čo by vyšlo vyše dvoch miliónov eur. Dopravný podnik o odhadoch nákladov na bezplatnú dopravu hovoriť nechcel. Pritom má k dispozícii údaje o tom, koľko lístkov či električeniek sa predá v jednotlivých mesiacoch. Takisto má podľa portálu imhd.sk prehľad o využívaní jednotlivých liniek na základe senzorov na počítanie cestujúcich v novších vozidlách. Poskytol nám iba údaj o tom, aký výpadok tržieb odhaduje za vlaňajší týždeň mobility, počas ktorého Bratislavčanom na cestovanie verejnou dopravou stačil občiansky preukaz. Má ísť približne o 300 tisíc eur. Podnik si chýbajúce peniaze bude od mesta pýtať. "Z rozpočtu mesta sú kryté všetky ekonomicky oprávnené náklady, ktoré prevyšujú príjmy spoločnosti," povedala hovorkyňa podniku Adriana Volfová. Mesto dotuje Dopravný podnik sumou okolo 60 miliónov ročne. od 15. februára do 31. marca: Presnejší odhad o tom, koľko bude doprava zadarmo stáť rozpočet mesta, nemá ani magistrát. "Počítame rádovo s desaťtisícami eur. Ale je ťažké urobiť presnejší odhad, lebo ako sa v prípade MHD reálne ľudia zachovajú po 15. februári, uvidíme až následne," vraví hovorca magistrátu Peter Bubla. V súčasnosti Dopravný podnik zarobí na predaji cestovných lístkov asi 45 miliónov eur ročne, pričom celkovo prevádzkuje 120 liniek. V roku 2017 mu ľudia zaplatili necelých 20 miliónov za jednorazové cestovné lístky a necelých 24 miliónov eur za električenky. Zadarmo bude jazdiť len päť liniek 201, 202, 212, 75 a X72 od polovice februára do konca marca. Strata na jednu linku môže byť v priemere 30-tisíc eur mesačne. Takisto sa by sa na nich mierne mohli znížiť aj príjmy podniku z pokút, ktoré sú asi tri milióny eur ročne. Vedenie mesta však očakáva, že časť ľudí, ktorí v tomto období vymenia auto za verejnú dopravu, ju bude využívať aj naďalej. "Premietne sa to do rozpočtu zvýšenými príjmami, dokonca aj oproti súčasnému stavu," vraví Bubla. "Každé zvýšenie atraktivity verejnej dopravy môže priniesť nárast jej budúcich príjmov," pripúšťa aj Dopravný podnik. Pre cestujúcich však podľa analytika bude podstatné, či bude cesta trolejbusom, či autobusom skutočne rýchlejšia ako autom. "Dôležitý je čas dojazdu autom a čas dojazdu MHD. Navyše verejnosť začína zle vnímať veci zadarmo, lebo vie, že na 'zadarmo' sa odniekadiaľ museli peniaze zobrať," vraví Jozef Drahovský. Magistrát vypočítal, že ak dnes po Gagarinovej ulici v Ružinove trvá cesta v špičke asi pol hodiny, nový bus pruh by jazdu mohol skrátiť na šesť minút. Tvrdí tiež, že ak dnes je priepustnosť jedného pruhu na tejto ulici asi 900 ľudí za hodinu, spoje MHD by ich dokázal prepraviť až 4700. Bezplatnú MHD už otestovali v Ostrave, kde sa viackrát jazdilo zadarmo pre smog. Áut na cestách bolo menej a ľudí v MHD viac, ale nie výrazne. Cez štyri najrušnejšie križovatky v Ostrave prešlo počas meraní v roku 2011 v pondelok ráno v priemere 147-tisíc áut. "Pri vyhlásení smogovej regulácie a bezplatnej doprave ich bolo v rovnakom čase menej o štyritisíc, teda takmer o tri percentá," povedal portálu Idnes.cz vtedajší námestník primátora pre dopravu Aleš Boháč. Kritikom prekážalo, že mesto za dopravu zadarmo zaplatilo desiatky miliónov korún. Vedenie mesta však náklady navyše obhajovalo aj tým, že ide o zlepšenie ovzdušia. O to by sa mala snažiť aj Bratislava. Jej akčný plán adaptácie na dôsledky klimatických zmien predpokladá znížiť emisie CO2 do roku 2020 o 20 percent. Dopravu zadarmo počas cestných výluk okolo Prístavného mosta naplánovalo už bývalé vedenie mesta. Mala byť na všetkých denných linkách v meste pre každého vlastníka vodičského preukazu. Náklady na "mesiac mobility" odhadlo na 2,3 milióna eur. Návrh predložilo pred komunálnymi voľbami na poslednú schôdzu bývalého zastupiteľstva, ktoré ho už neschválilo. Súčasné vedenie o zapojení ďalších liniek do dopravy zadarmo neuvažuje. "Bezplatné linky, ktoré budú premávať v daných úsekoch, sú práve tie, ktoré obhospodarujú konkrétny smer, ktorý bude najviac postihnutý zhoršenou dopravnou situáciou," vraví Bubla. Na týchto spojoch budú vedieť garantovať ich rýchlosť vďaka bus pruhom. Ďalšie zmeny magistrát zváži. Hovorí sa napríklad o zvýšení počtu niektorých spojov v špičke. Posilnenie spojov na železničné stanice zatiaľ neriešili. Uzávierka prerábaných ciest bude trvať pol roka, doprava zadarmo len mesiac a pol. Dopravu zadarmo v celej Bratislave či kraji v minulosti sľubovali viacerí kandidáti na primátora či predsedu kraja, nikto ju však nepresadil. Hovorilo sa o nej napríklad za primátora Milana Ftáčnika. Dopravný podnik vtedy vyčíslil, že by na je zabezpečenie potreboval dvojnásobne zvýšiť dotáciu od mesta. Bratislava by sa podľa analýzy z roku 2014 mala snažiť znižovať počet áut na cestách a prilákať ľudí do MHD, vlakov, na bicykle či chodníky. Českí analytici navrhovali, aby sa do roku 2025 podiel áut zredukoval na 35 percent z dnešných 38 a do roku 2040 na 20. Zľavy doteraz Dopravný podnik na zatraktívnenie MHD nevyužíval. Naopak, cestovné sa len zvyšovalo, a to aj zo dňa na deň bez riadnej informačnej kampane. V minulosti dokonca mesto rušilo bezplatnú dopravu ťažko zdravotne postihnutých, od čoho neskôr po protestoch ustúpilo. V Pláne B, ktorý dostal do kresla súčasného primátora Matúša Valla, sa uvádza, že v meste je evidovaných 290-tisíc áut a pre výstavbu nových ciest, ako je obchvat D4, budú len pribúdať. Autori kapitoly, medzi nimi aj súčasná námestníčka primátora Tatiana Kratochvílová, píšu, že ľudia by mali na vzdialenosti do dvoch kilometrov chodiť pešo a do siedmich kilometrov na bicykli. Na to však budú potrebné bezpečné chodníky i cyklotrasy. MHD by mohli podľa Plánu B zatraktívniť napríklad častejšie odchody spojov, lepšia obslužnosť celého mesta, spoľahlivosť spojov i zľava na ročnú električenku.


Úvodný gól padol už v druhej minúte. Stuttgart remizoval v Brémach

BERLÍN. Futbalisti Werderu Brémy hrali v piatkovom zápase 25. kola nemeckej Bundesligy s VfB Stuttgart nerozhodne 1:1. V priebežnej tabuľke patrí Werderu deviate miesto s 32 bodmi, Stuttgart je na šestnástej priečke so ziskom 16 bodov. Góly: 45. Klaassen - 2. Zuber


Dôvera v ekonomiku Nemecka a eurozóny v júli klesla

Dôvera investorov klesla na najnižšiu úroveň za osem mesiacov.

MANNHEIM. Investorom v Nemecku aj v celej eurozóne sa v júli opäť zhoršila nálada. Ich dôvera v ekonomiku klesla viac, ako analytici odhadovali, na najnižšiu úroveň za osem mesiacov. Vyplýva to z výsledkov prieskumu, ktoré v utorok zverejnilo Centrum pre výskum európskeho hospodárstva (ZEW). Dôvodom je podľa inštitútu stále nevyriešený obchodný spor medzi Čínou a Spojenými štátmi, ako aj prehlbujúci sa konflikt s Iránom. Prieskum ZEW ukázal, že kľúčový index dôvery nemeckých investorov, ktorý vyjadruje ich očakávania na najbližších šesť mesiacov, sa v júli znížil, už tretí mesiac v rade, a to na -24,5 z -21,1 bodu v júni. Ekonómovia očakávali jeho pokles na -22,3 bodu. Júnová hodnota indexu je najnižšia od novembra 2018. Aj čiastkový index súčasných podmienok v Nemecku sa v júli znížil, a veľmi strmo, až do záporného teritória na -1,1 bodu zo 7,8 bodu v júni. Analytici predpovedali, že klesne menej, na 5 bodov. Pesimizmus investorov pravdepodobne posilnil najmä pokračujúci negatívny trend vo vývoji nových objednávok v nemeckom priemysle, skonštatoval prezident ZEW Achim Wambach. Prieskum tiež odhalil, že aj v prípade eurozóny index dôvery ZEW v júli klesol, a to o 0,1 bodu na -20,3 bodu z -20,2 bodu mesiac predtým. A zároveň čiastkový index súčasných podmienok v euroregióne sa znížil o 6,9 bodu na -10,6 bodu z júnových -3,7 bodu.


Fiat Tipo v nárazových testoch Euro NCAP nepresvedčil

Taliansky hatchback v štandardnej výbave dostal za bezpečnosť len tri hviezdičky z piatich.

Nárazové testy Euro NCAP podľa novej metodiky má za sebou už aj Fiat Tipo. Testovaný bol vo verzii hatchback s motorom 1.6 Multijet a vyslúžil si hneď dve hodnotenia. Jedno sa týka variantu vybavenom štandardnými bezpečnostnými prvkami, druhé prináleží verzii s príplatkovým systémom automatického brzdenia AEB. Horšie podľa očakávania dopadlo Tipo v základnej výbave, ktoré ponúka bezpečnosť na úrovni troch hviezdičiek z piatich. Doplatilo najmä na chýbajúce asistenčné systémy vrátane autonómneho núdzového brzdenia. Avšak ani verzia disponujúca systémom AEB a obmedzovačom rýchlosti nedokázala získať najvyššie možné hodnotenie. Dôvodov je viacero. Automobilu napríklad chýba asistent pre udržiavanie v jazdnom pruhu či systém AEB schopný rozpoznať chodcov. V tejto kategórii je preto jeho vysvedčením zisk 57 %. Kompaktný model, ktorý je posledným víťazom ankety Autobest udeľovanej modelu s najlepším pomerom ceny a úžitkovej hodnoty, stratil cenné body aj v prípade ochrany detí v sedačkách na zadných sedadlách. Hatchback v tejto kategórii získal hodnotenie len 60 %, pričom zlyhal najmä pri ochrane krku figuríny 10-ročného dieťa a ochrane hrudníka figuríny 6-ročného dieťaťa počas čelného nárazu. A hoci dospelých pasažierov chráni Tipo viac-menej uspokojivo, vyjadrené ziskom 80 % bodov, na viac ako štyri hviezdičky to nestačilo. Dodajme, že spoločnosť Euro NCAP začala jednotlivé modely osobitne hodnotiť podľa stupňa výbavy od začiatku roka. Je za tým snaha upozorniť na prospešnosť bezpečnostných asistentov pri ochrane zdravia účastníkov cestnej premávky. Bezpečnostné systémy majú po novom aj významnejší vplyv na celkovú známku. Ich podiel sa v tomto smere zvýšil z desať na dvadsať percent.


Na Slovensku v pondelok ráno nastane jesenná rovnodennosť

BRATISLAVA. Na Slovensku nastane jesenná rovnodennosť v pondelok 23. septembra o 09.50 h stredoeurópskeho letného času (SELČ). Na severnej pologuli, v závislosti od časového pásma, nastane jesenná rovnodennosť buď v nedeľu alebo v pondelok, pričom v pondelok to bude o 07:50 h svetového koordinovaného času (UTC). Rovnodennosť (aequinoctium) je v astronómii okamih, keď má Slnko voči svetovému rovníku nulovú deklináciu a slnečné lúče dopadajú v mieste rovníka kolmo na zemský povrch. V okamihu rovnodennosti sa Slnko nachádza v jesennom alebo v jarnom bode. Tento jav je spôsobený sklonom zemskej osi a obehom Zeme okolo Slnka. V čase jesennej rovnodennosti sa na severnej pologuli začína jeseň, na južnej pologuli jar. V deň jesennej i jarnej rovnodennosti je na hociktorom mieste na zemeguli deň rovnako dlhý ako noc. Odlišná je situácia na zemských póloch. Jesennou rovnodennosťou na severnom póle - v Arktíde - začína polročná polárna noc - Slnko zapadne a vyjde až po dni jarnej rovnodennosti. Opačná situácia vznikne na južnom póle - v Antarktíde. Tam sa začína polárny deň, ktorý bude trvať tiež pol roka. Okamih rovnodennosti nenastáva každý rok v rovnakom čase. Príčinou toho je rozdielna dĺžka astronomického a občianskeho roka a vkladanie prestupného dňa - 29. februára - každý štvrtý rok. Začiatok tzv. astronomickej jesene nastáva v rozmedzí od 21. do 24. septembra.


Iránsky duchovný varoval Britániu pred odvetou

TEHERÁN. Iránsky duchovný Mohammad Alí Músaví Džazájerí varoval v sobotu Britániu pred možnou odvetou Teheránu za štvrtkové zadržanie iránskeho supertankera jednotkou britského kráľovského námorníctva vo vodách Gibraltáru. "Otvorene hovorím, že Británia by sa mala obávať iránskych odvetných opatrení v spojitosti s nezákonným zadržaním iránskeho ropného tankera," povedal duchovný Džazájerí, ktorého citovala iránska polooficiálna tlačová agentúra Fars. Ako pripomenula agentúra Reuters, Džazájerí je členom vplyvného orgánu iránskych duchovných. "Ukázali sme, že nikdy nebudeme šikanovanie tolerovať... Tak ako sme spoľahlivo reagovali na americký dron, Irán bude náležite reagovať aj na toto nezákonné zadržanie (tankera)," povedal. Supertanker Grace 1 zadržali vo vodách Gibraltáru vo štvrtok ráno. Gibraltársky najvyšší súd v piatok rozhodol, že tanker zastavený pre podozrenie z porušenia sankcií prevozom iránskej ropy do Sýrie môže byť zadržiavaný ďalších 14 dní. Bývalý veliteľ vplyvných iránskych Revolučných gárd Mohsen Rezáí v piatok vyhlásil, že islamská republika by mala reagovať zadržaním britského ropného tankera. K incidentu došlo v čase eskalujúceho napätia medzi Západom a Iránom, keď EÚ zvažuje, ako zareagovať na oznámenie Teheránu, že zvýši obohacovanie uránu aj nad úroveň stanovenú v medzinárodnej jadrovej dohode, ktorú dosiahol so svetovými mocnosťami v roku 2015. Irán takýmto oznámením reagoval na vlaňajšie odstúpenie USA od zmienenej dohody i uvalenie nových amerických sankcií. Agentúra Reuters pripomína, že 20. júna Irán zostrelil americké bezpilotné prieskumné lietadlo. Kým Washington trvá na tom, že k zostreleniu došlo nad medzinárodnými vodami, Irán tvrdí, že dron sa pohyboval v jeho vzdušnom priestore.


NEKROLÓGZomrela Molly Petersová. Než sa stala Bondovým dievčaťom, fotila pre pánske magazíny

Ako prvá spomedzi Bondových dievčat na pľaci odhodila všetky zvršky.

Bola nesmierne ženská, zvodná, a tiež prvá spomedzi Bondových dievčat, ktorá na pľaci odhodila všetky zvršky. Ako zdravotná sestra Patricia Fearingová sa starala o agenta 007 v podaní Seana Conneryho. Aj napriek tomu, že medzi nimi zafungovala tá správna chémia, pôvabná ošetrovateľka Bonda ďalej nesprevádzala. Na opačnom konci štúdia som zazrela vysokého a šarmantného muža. Spomínam si, že mi Terence Young povedal: ‚Drahá, veď Seana poznáš, však áno?ʼ No, ja som ho dovtedy nikdy nestretla. Film Thunderball pre scény s nahou Molly Petersovou takmer zaradili do kategórie „X“ určenej výhradne pre dospelých divákov. Connery sa Pettersovej náramne zapáčil už pred nakrúcaním. Možno to bol jeden z dôvodov, prečo boli niektoré ich spoločné zábery vyslovene elektrizujúce a zopár z nich v museli filmári napokon odstrániť. Narodila sa v anglickom Suffolku. V mladosti otehotnela, no okolnosti ju prinútili dať novorodenú dcérku na adopciu. Ďalšie tehotenstvo už prišlo v čase, keď bola vydatá. S manželom sa im narodil syn. Atraktívny vzhľad dostal Molly Petersovú na dráhu modelky, z ktorej trochu odbočila, keď v šesťdesiatych rokoch pózovala najmä pre pánske magazíny. Vďaka publicite, ktorú získala pikantnými fotografiami, si ju všimol režisér Terence Young a rozhodol sa, že ju obsadí do svojho filmu o Bondovi, Thunderball. „Na opačnom konci štúdia som zazrela vysokého a šarmantného muža. Spomínam si, že mi Terence Young povedal: Drahá, veď Seana poznáš, však áno? No, ja som ho dovtedy nikdy nestretla, spomínala Molly v rozhovore, ktorý je bonusovým materiálom na filmovom DVD. Jej filmová kariéra bola veľmi krátka. Účinkovala síce vo viacerých britských seriáloch a nakrútila ešte zopár filmov, ani jeden z nich jej však nepriniesol takú popularitu, ako Youngova bondovka.


Európska komisia je znepokojená dianím okolo denníka Népszabadság

BRUSEL. Európska komisia (EK) v pondelok za "veľmi znepokojujúcu" označila situáciu okolo maďarského hlavného opozičného denníka Népszabadság. Pozastavenie jeho vydávania podľa exekutívy EÚ vyvoláva vážne obavy o slobodu tlače v Maďarsku. "Máme veľké obavy. Sú niektoré otázky okolo motívov prerušenia vydávania a, samozrejme, budeme pozorne sledovať situáciu," uviedol v pondelok pred novinármi v Bruseli hlavný tlačový hovorca exekutívy EÚ Margaritis Schinas. Pripomenul, že sloboda tlače, pluralita a ochrana novinárov sú základom slobodnej a demokratickej spoločnosti. Podľa jeho slov sú právomoci EÚ, pokiaľ ide o slobodu médií a pluralitu názorov, "obmedzené", pretože samotným členským štátom únie prislúcha povinnosť ochraňovať tieto slobody a princípy na svojom území. Vedenie spoločnosti Mediaworks zrušilo plánované rokovanie s vedením redakcie tohto periodika odvolávajúc sa na chorobu. Pracovníci redakcie iniciujú v utorok právne kroky proti vydavateľovi, informovalo internetové vydanie denníka Magyar Nemzet. Redaktori Népzsabadságu navrhli odkúpenie denníka za symbolické jedno euro, čo je podľa ich názoru vzhľadom na nahromadený dlh vo výške piatich miliárd forintov (16,5 milióna eur) veľmi prijateľná ponuka. Avšak podľa zverejnených dokumentov je Népszabadság zaťažený hypotékou u Maďarskej národnej banky (MNB). Od získania politickej moci v roku 2010 bol premiér Viktor Orbán často obviňovaný, že využíva médiá vo svoj prospech, pričom jeho kritici upozorňujú na skutočnosť, že veľká časť médií patrí oligarchom blízkym Orbánovej vláde. Vydavateľ, ktorý sa údajne dostal do rúk blízkych vláde, v oficiálnom komuniké zdôvodnil prerušenie vydávania denníka Népszabadság pripravovanou zmenou koncepcie. Podľa spoločnosti Mediaworks, ktorá denník vlastní, v uplynulých desiatich rokoch klesla predajnosť periodika o 74 percent a od roku 2007 sa nahromadila strata vo výške piatich miliárd forintov (16,5 milióna eur).


Sociálna poisťovňa skončila ku koncu vlaňajška v prebytku

Poisťovňa dostala zo štátneho rozpočtu výrazne menej, ako bolo v pláne.

BRATISLAVA. Sociálna poisťovňa (SP) vykázala ku koncu minulého roka prebytok 666,3 milióna eur. Poisťovňa pritom dostala počas vlaňajška zo štátneho rozpočtu finančnú výpomoc v sume 106,4 milióna eur, čo je oproti pôvodnému plánu menej o 149 miliónov eur. Vyplýva to zo správy o hospodárení SP za rok 2018. Bez zohľadnenia prebytku z roku 2017 v sume 565,7 milióna eur by SP skončila s prebytkom 100,6 milióna eur. Príjmy poisťovne za minulý rok dosiahli vyše 8,21 miliárd eur. V porovnaní s plánom na rok 2018 je to o 216,1 milióna eur viac. Od ekonomicky aktívnych osôb poisťovňa dostala 7,41 miliardy eur, čo je v porovnaní s rozpočtovanou sumou o 192,3 milióna eur viac. Príjmy SP z dlžného poistného za vlaňajšok predstavovali 399,4 milióna eur, čo je oproti plánu viac o 189,9 milióna eur. O vyššie príjmy z dlžného poistného sa postaralo čiastočné oddlženie nemocníc. Príjmy poisťovne z poistného od štátu ku koncu minulého roka tvorili 253,4 milióna eur a príjmy zo sankcií 15,1 milióna eur. Výdavky poisťovne za vlaňajšok dosiahli 8,11 miliardy eur, čo je oproti plánu viac o 123 miliónov eur. Na dôchodky smerovalo 7,05 miliardy eur, na dávky nemocenského poistenia 661,2 milióna eur a na dávky v nezamestnanosti 183,7 milióna eur. Vyššie ako plánované výdavky poisťovňa za minulý rok vykázala hlavne vo fonde nemocenského poistenia, v správnom fonde, vo fonde starobného poistenia a vo fonde poistenia v nezamestnanosti. Najvyšší nárast oproti plánu nastal vo fonde nemocenského poistenia, a to o takmer 57,1 milióna eur. V správnom fonde išlo oproti plánu o nárast o 45,4 milióna eur, v starobnom dôchodkovom fonde o 20,9 milióna eur a vo fonde poistenia v nezamestnanosti výdavky v porovnaní s rozpočtovanou sumou stúpli o 20,8 milióna eur.


Začína tretie kolo Zelená domácnostiam, pozrite sa kedy

BRATISLAVA. V treťom kole projektu Zelená domácnostiam, ktoré sa spustí dnes o 12.00 hodine, sú na podporu zariadení na využívanie obnoviteľných zdrojov energie (OZE) v domácnostiach vyčlenené 4 milióny eur. O poukážky môžu žiadať iba domácnosti v mimobratislavských krajoch. Na inštaláciu a podanie žiadosti o preplatenie majú tri mesiace. Uviedol to pre TASR vedúci oddelenia komunikácie Slovenskej inovačnej a energetickej agentúry (SIEA) Stanislav Jurikovič. Pri dvoch prvých kolách projektu využili domácnosti vyše 3000 poukážok v hodnote 6,7 milióna eur. "Evidujeme stále vysoký záujem o poukážky, čo nás teší, ale spôsob financovania projektu má svoje špecifiká a neumožňuje uvoľniť naraz vyššiu sumu pre jednotlivé kolá. Vzhľadom na celkovú sumu projektu 45 miliónov eur sa domácnosti z mimobratislavských regiónov nemusia obávať, že nebudú uspokojené v ďalších už plánovaných kolách," poznamenal Jurikovič. Keďže je voľných prostriedkov pre tieto regióny dostatok, nasledujúce kolá sa budú postupne vyhlasovať do roku 2018. Väčšina poukážok z prvých dvoch kôl je podľa Jurikoviča už vyplatená. Posudzovanie žiadostí o preplatenie poukážok nie je uzatvorené predovšetkým v prípadoch, kde je zariadenie nainštalované v domácnosti prepojenej so zhotoviteľom, alebo v domácnosti so sídlom či prevádzkou podnikateľských subjektov. Keďže prostriedky z projektu Zelená domácnostiam sú určené pre domácnosti, je nevyhnutné overiť, či výhody podporených inštalácií nevyužívajú aj podnikateľské subjekty. K poukážkam z prvého a druhého kola sa plánuje takmer 400 kontrol. V súvislosti s touto kontrolnou činnosťou budú od tretieho kola zhotovitelia k žiadosti o preplatenie poukážky predkladať aj vyhlásenie o osobnom alebo majetkovom prepojení zhotoviteľa a domácnosti, kde sa vykonala inštalácia zariadenia. Domácnosť o existencii prevádzky v rodinnom dome informuje na jednom z čestných vyhlásení. Pravdivosť týchto okolností overuje SIEA aj z dostupných registrov. Správne informácie priamo od domácností a zhotoviteľov môžu podľa hovorcu SIEA výrazne prispieť k urýchleniu posudzovania a preplácania poukážok. V prípade zistenia uvedenia nepravdivých informácií, nebude poukážka aj napriek zrealizovanej inštalácii preplatená. "Z uvedeného dôvodu upozorňujeme domácnosti, aby dbali na správnosť a overiteľnosť informácií uvádzaných v žiadosti o poukážku a v čestných vyhláseniach," dodal Jurikovič.


Na účet v Sociálnej poisťovni sa už dá prihlásiť aj s občianskym s čipom

Prihlásenie pomocou tzv. GRID karty funguje naďalej.

BRATISLAVA. Sociálna poisťovňa sprístupnila novú možnosť prihlásenia sa (autentifikácie) do svojich elektronických služieb (e-Služieb). V súvislosti s integráciou na moduly Ústredného portálu verejnej správy (slovensko.sk) je už možné na prihlásenie do e-Služieb poisťovne použiť aj občiansky preukaz s elektronickým čipom - tzv. elektronickú identifikačnú kartu (eID). Zároveň funguje i doterajší spôsob prihlásenia pomocou tzv. GRID karty. "Súčasný používateľ e-Služieb si môže aktivovať prihlasovanie pomocou eID priamo na portáli e-Služieb s využitím jemu pridelenej GRID karty, a to bez toho, aby musel osobne navštíviť pobočku Sociálnej poisťovne. Nový (budúci) používateľ e-Služieb si môže zriadiť prihlasovanie pomocou eID alebo GRID karty pri osobnej návšteve pobočky," informuje poisťovňa.


Čečenský líder Kadyrov je pripravený diskutovať o probléme sexuálnych menšín

Problém s LGBT komunitou podľa Kadyrova v Čečensku neexistuje.

GROZNYJ. Čečenský líder Ramzan Kadyrov je pripravený stretnúť sa s referentom Parlamentného zhromaždenia Rady Európy (PZ RE) pre otázku ochrany práv sexuálnych menšín v Čečensku Frankom Schwabem. Problém s LGBT komunitou v tejto severokaukazskej republike je však podľa slov čečenského lídra "vymyslený a neexistuje". Kadyrov to vo štvrtok uviedol na svojom účte na sieti Telegram. Informovala o tom agentúra Interfax. "Schvaľovanie návštev predstaviteľov medzinárodných organizácií v Groznom je v kompetencii ministerstva zahraničných vecí. Čečensko je otvorené dialógu s akýmikoľvek delegáciami, ktorých návštevu schválil rezort diplomacie," napísal Kadyrov na Telegrame. PZ RE a iné medzinárodné organizácie sú však podľa slov Kadyrova voči jeho krajine "zaujaté", pričom ich vôbec "nezaujímajú jedinečné - z hľadiska postsovietskych republík - zmeny, ktoré v Čečensku prebiehajú v sférach politiky, ekonomiky, demokracie a sociálnych otázok". Kadyrov v súvislosti s kritikou ohľadom práv LGBT komunity v regióne uviedol: "LGBT problém v Čečensku vo svojej podstate neexistuje, pretože u nás sa muži vždy ženili so ženami a ženy sa vydávali za mužov. Tak to bolo po tisícročia a vždy to tak bude, bez ohľadu na to, čo sa nám bude snažiť nanútiť Západ." Čečenský líder verí, že PZ RE chce, aby Čečenci "prišli o svoje duchovné a národné hodnoty a rozpustili sa v mase tých, ktorí stratili svoj jazyk, náboženstvo a kultúru, len aby muži prestali byť mužmi a ženy ženami". Schwabe by mal Čečensko navštíviť aj s delegáciou predstaviteľov PZ RE v piatok. Denník Novaja gazeta zverejnil ešte v apríli 2017 článok o masovom protiprávnom zatýkaní a prenasledovaní ľudí v Čečensku podozrivých zo svojej homosexuálnej orientácie, ako aj o masovom zabíjaní občanov tejto kaukazskej republiky. Čečenský prezident Ramzan Kadyrov tieto tvrdenia tlače rozhodne poprel, ale vyslovil pripravenosť prešetriť celú záležitosť v súčinnosti s federálnymi orgánmi. Neskôr vyhlásil, že čečenské úrady "nemôžu prenasledovať niekoho, kto sa v Čečensku ani nenachádza". Kadyrov totiž tvrdí, že v ním vedenej republike žiadni homosexuáli nie sú, a teda ich ani nemôžu prenasledovať. Čečenská spoločnosť je väčšinovo moslimská a prísne konzervatívna. Sú prípady, keď homosexuálov udávajú aj vlastní príbuzní, pričom takýto skutok pokladajú za prejav cti. Neraz sa stane, že samotná rodina dokonca homosexuálneho príbuzného zavraždí. Čečenské súdy sa o takéto prípady nezaujímajú.


Envirorezort chce sprísniť podmienky ťažby dreva v chránených oblastiach

Ministerstvo chce tiež zaviesť povinnosť o výrube informovať.

BRATISLAVA. Ministerstvo životného prostredia (MŽP) SR chce sprísniť podmienky ťažby dreva v chránených oblastiach. V novele zákone o ochrane prírody a krajiny navrhuje zrušiť viaceré výnimky, zakázať holorubný spôsob hospodárenia už od druhého stupňa ochrany alebo regulovať náhodnú ťažbu. Chce tiež zaviesť povinnosť o výrube informovať. V novele, ktorá je v súčasnosti v medzirezortnom pripomienkovom konaní, rezort plánuje v chránených územiach od druhého stupňa a ich ochranných pásmach zakázať veľkoplošnú formu podrastového spôsobu a holorubného spôsobu hospodárenia v lesoch. Podľa ministerstva by sa malo zrušiť aj vyňatie výsadby energetických porastov na poľnohospodárskej pôde v chránených územiach spod súhlasu štátnych ochranárov. "Práve výsadba energetických porastov môže významne negatívne ovplyvniť lokalitu chráneného územia," vysvetľuje. Na základe novely by sa mala tiež zrušiť výnimka, podľa ktorej sa súhlas na poškodenie alebo zničenie biotopov európskeho alebo národného významu nevyžaduje pri výruboch drevín. "V praxi často nie je možné určiť, či biotop bol poškodený následkom výrubu, alebo inej činnosti, ktorá s výrubom súvisí," vysvetľuje ministerstvo. Rušiť chce aj výnimku týkajúcu sa bežného obhospodarovania lesných pozemkov a poľnohospodárskej pôdy. "Existujúce znenie je možné interpretovať aj tak, že bežným obhospodarovaním môže dochádzať k poškodzovaniu a ničeniu prírodných biotopov," uvádza rezort životného prostredia. Zmeny sa majú dotknúť aj náhodnej ťažby v chránených územiach. Po novom sa musí náhodná ťažba nad určitý rozsah oznámiť orgánu ochrany prírody. Ten by mohol následne ťažbu obmedziť, zakázať alebo určiť podmienky jej vykonania. Čím vyšší stupeň, tým majú byť pri oznamovaní prísnejšie kritériá. O ťažbe v chránenom území by tiež malo byť povinné informovať na webovej stránke príslušného orgánu ochrany prírody. Obce by mali okrem toho viesť evidenciu využitia finančných prostriedkov z náhrad za vyrúbané dreviny. Envirorezort chce zároveň vytvoriť informačný systém, ktorý verejnosti aj orgánom štátnej správy poskytne údaje, na základe ktorých bude možné jednoznačne identifikovať hranicu chránených území a ich ochranných pásiem.


Gina Lollobrigida dostane hviezdičku na Chodníku slávy

Už 91-ročná niekdajšia hviezda strieborného plátna odcestuje aj osobne do Los Angeles.

LOS ANGELES. Gina Lollobrigida sa vo štvrtok stane 14. talianskou osobnosťou s vlastnou hviezdičkou na hollywoodskom Chodníku slávy (Walk of Fame). Medzičasom 91-ročná niekdajšia hviezda strieborného plátna odcestuje v tejto súvislosti do Los Angeles, kde si prevezme aj ocenenie Filming on Italy Award. Informácie priniesli talianske médiá. Herečka, ktorej popularita bola na vrchole v 50. a 60. rokoch minulého storočia, nakrútila viac ako 60 filmov a pýši sa neoficiálnym titulom Gina Nazionale. Medzi slávne snímky populárnej Lollo patrili napríklad Krásky noci, Fanfán Tulipán, Rimanka, Chrám Matky Božej v Paríži, Dobrý večer, pani Campbellová či Hotel Paradiso. Umelkyňa sa preslávila aj svojimi fotografiami či výtvarnou tvorbou.


Opoziční labouristi vládu obvinili, že upadla do chaosu.

CANBERRA. Desať austrálskych vládnych ministrov ponúklo svoju rezignáciu. Stalo sa tak po tom, čo premiér Malcolm Turnbull v utorok prežil hlasovanie o dôvere v rámci vlastnej Liberálnej strany Austrálie. Teraz však zjavne bude čeliť novej výzve.Turnbull už prijal rezignáciu svojho súpera a zároveň ministra vnútra Petra Duttona, ktorého porazil v pomere hlasov 48:35, ako aj jednej ďalšej ministerky. Premiér je pod tlakom pre dlhodobo nízku podporu a svoju energetickú politiku. Opoziční labouristi vládu obvinili, že upadla do "chaosu".Austrália má za sebou výnimočne dlhé obdobie politickej nestability, odkedy v roku 2007 po viac než 11 rokoch z funkcie odišiel premiér John Howard. Najbližšie parlamentné voľby sa v krajine uskutočnia najneskôr v máji budúceho roka.


V Česku zadržali hľadaného anarchistu

V prípade potvrdenia viny mu hrozí najviac desať rokov za mrežami.

PRAHA. Česká polícia zadržala a obvinila 34-ročného anarchistu, po ktorom pátrala od decembra 2015 a ktorý je pravdepodobne zakladateľom organizácie Sieť revolučných buniek. Práve tento subjekt sa prihlásil k útokom na policajné motorové vozidlá a reštauráciu. Mužovi, ktorý čelí obvineniu zo založenia, podpory a propagácie hnutia smerujúceho k potlačeniu práv a slobôd občanov, vydierania a poškodzovania cudzieho majetku, hrozí v prípade potvrdenia viny súdom najviac desať rokov za mrežami. Na zadržaného tridsiatnika uvalili v pondelok vyšetrovaciu väzbu, pretože štátny zástupca sa obáva nielen jeho úteku alebo ukrývania sa pred stíhaním, ale aj pokračovania v trestnej činnosti. Informovali o tom české elektronické médiá. Sieť revolučných buniek sa v období od januára 2014 prihlásila k viacerým podpaľačským útokom, ktorých terčom boli v deviatich prípadoch policajné vozidlá, okrem iného v Prahe, Moste či Ústí nad Labem. Na konte má však údajne aj útoky na pražskú reštauráciu Řízkárna a podpálenie mýtnej brány.


Jaguar otvorí nové vývojové centrum v Budapešti

Nové modely Jaguaru budú od roku 2020 poháňané elektrickými motormi.

BUDAPEŠŤ. Nové technické vývojové centrum britskej automobilky Jaguar vznikne začiatkom budúceho roka v Budapešti, oznámil v piatok v rozhovore pre maďarský verejnoprávny rozhlas Kossuth Rádió minister zahraničných vecí a vonkajších ekonomických vzťahov Péter Szijjártó. Podľa slov ministra na rozvoji informatiky a elektrického pohonu vozidiel tejto najväčšej britskej automobilky bude v budapeštianskom centre pracovať 100 maďarských inžinierov. Podobné vývojové centrá postavil zatiaľ Jaguar iba vo Veľkej Británii, Írsku, v Severnej Amerike a v Číne, dodal Szijjártó. "Význam nového centra spočíva v tom, že nové modely Jaguaru budú od roku 2020 poháňané už elektrickými motormi," zdôraznil maďarský minister.


Maďarič za Miku lobovať nebude, voľbu bude rešpektovať

Most ešte  nemá ujasnené ako bude pri voľbe postupovať.

BRATISLAVA. Minister kultúry Marek Maďarič (Smer) nebude presviedčať poslancov svojej strany v parlamente, aby v utorkovom (20.6.) druhom kole voľby generálneho riaditeľa Rozhlasu a televízie Slovenska (RTVS) dali hlas jeho favoritovi Václavovi Mikovi. Maďarič to uviedol v nedeľňajšej diskusnej relácii RTVS O päť minút 12. "Ja si myslím, že sa verejne veľmi jasne vyjadrujem, a to by mohlo byť pre toho, kto sa chce nechať ovplyvniť, dostatočné. Určite nebudem ani nikoho presviedčať, ani nebudem chodiť za poslancami. To je proste môj názor a poslanci sa slobodne rozhodnú," vysvetlil. Maďarič bude rešpektovať výsledok voľby a bude nápomocný novému šéfovi telerozhlasu, ak bude robiť pri jeho riadení dobré kroky. Maďarič varoval pred tým, aby bol nový riaditeľ RTVS zvolený vďaka hlasom ĽSNS Mariana Kotlebu. Mohlo by ho to totiž postaviť z jeho pohľadu do zlej situácie. "Václava Miku preferujem aj preto, lebo u neho mám väčšiu istotu, že by nebol závislý od hlasov kotlebovcov. Ale ja nehovorím, že musia voliť Miku. Môžu voliť aj Rezníka a tento problém je takisto vybavený. Rezník preto pre mňa nie je červené súkno," zdôraznil podpredseda Smeru Maďarič. Podľa predsedu poslaneckého klubu Mosta-Híd Gábora Gála ich strana ešte nemá ujasnené, ako bude v utorkovej voľbe postupovať a bude musieť narýchlo zvolať poslanecký klub. Most-Híd mal problém so spoločným kandidátom Smeru a SNS Rezníkom. Do druhého kola sa však nedostal nikto z dvojice Michal Ruttkay a Zuzana Ťapáková, ktorých podporu Most-Híd kompromisne koaličným partnerom ponúkal. "Naši koaliční partneri to neakceptovali, nešli do nejakej dohody, stále stáli za svojím nominantom, pánom Rezníkom, tak sme vo štvrtok (15.6.) povedali, o. k., keď neplatí táto dohoda, tak môžeme mať aj my voľné hlasovanie a tak sa stalo, že väčšina nášho klubu podporila pána Miku v prvom kole," opísal Gál postup jeho poslaneckého klubu. "Máme dvoch kandidátov, ktorých sme nechceli a musíme sa rozhodnúť. A musíme sa rozhodnúť tak, aby to bolo dobré pre krajinu, pre vládu, aj pre samotnú stranu a našich voličov. Ideme sa poradiť, ideme sa dohodnúť," ozrejmil Gál. Predseda SaS Richard Sulík v diskusii uviedol, že poslanci jeho strany podporia v druhom kole súčasného šéfa RTVS Václava Miku. "Platí, že nikdy nemeň výherný tím a to hovorí jednoznačne v prospech Václava Miku, lebo zanechal kus roboty, zvýšil sledovanosť," uviedol Sulík. Šéf liberálov si nemyslí, že by RTVS pod vedením Miku nadŕžal opozícii. "Myslím si, že mal by pokračovať ďalej, a preto celý poslanecký klubu bude v tomto druhom kole voliť Vaša Miku a myslím, že aj celá opozícia," doložil.


Vláda odsúhlasila zrušenie Dankovho odvodu pre reťazce

Návrh na skrátené konanie predložilo Matečnej ministerstvo.

BRATISLAVA. Zákon o osobitnom odvode obchodných reťazcov bude zrušený. Vyplýva to z návrhu Ministerstva pôdohospodárstva a rozvoja vidieka (MPRV) na skrátené legislatívne konanie, ktorý v stredu odobrila na svojom zasadaní vláda. Návrh predkladá MPRV v nadväznosti na predbežné opatrenie Európskej komisie (EK) o pozastavení účinnosti zákona o osobitnom odvode obchodných reťazcov. Následne Andrej Danko spolu s ďalšími poslancami SNS predložil v stredu do parlamentu návrh na zrušenie zákona o odvode pre reťazce. Parlament schválil návrh ministerstva, aby o zrušení osobitného odvodu rokoval v skrátenom legislatívnom konaní. Dôvodom návrhu na skrátené legislatívne konanie je podľa MPRV ohrozenie potravinovej bezpečnosti Slovenskej republiky. "Ak by ostal citovaný zákon platný aj napriek tomu, že jeho účinnosť bola pozastavená predbežným opatrením EK, právna istota poľnohospodárskych a potravinárskych podnikov by mohla byť ohrozená v dôsledku toho, že pri vyhodnocovaní svojich prevádzkových a investičných možností by si neboli isté, do akej miery, respektíve či vôbec, môžu počítať s podporou od štátu v nadväznosti na prerozdelenie časti odvodov od obchodných reťazcov, čo by mohlo viesť k narušeniu ich finančnej stability, tvorby rezerv na krytie potenciálnych rizík a strát spôsobených nepriaznivým počasím, napríklad suchom, povodňami, silným vetrom, a k ich existenčným problémom," priblížil agrorezort. Uvedené riziko ohrozenia ekonomickej stability poľnohospodárskych a potravinárskych podnikov by podľa MPRV v konečnom dôsledku mohlo ohroziť aj potravinovú bezpečnosť Slovenskej republiky, čím je aj odôvodnené prerokovanie návrhu v skrátenom legislatívnom konaní. Zároveň čo najskorším zrušením citovaného zákona zanikne dôvod na pokračovanie konania zo strany Európskej komisie.


Obchodná dohoda medzi Čínou a USA je ešte ďaleko

Čínsky a americký prezident sa dohodli na prímerí.

PEKING. Čínu a Spojené štáty čaká ešte dlhá cesta k dohode, ktorá by ukončila ich obchodný spor. Uviedli to čínske štátne médiá po tom, ako sa prezidenti oboch krajín stretli na okraji summitu skupiny G20 v Japonsku. Čínsky prezident Si Ťin-pching a americký prezident Donald Trump sa koncom tohto týždňa stretli na okraji summitu G20 v Osake a dohodli sa na prímerí a návrate k rokovaciemu stolu. Napriek tomu oficiálny denník China Daily, ktorý vychádza v angličtine a Peking ho často používa na to, aby poslal svoj odkaz zvyšku sveta, varoval, že aj keď je teraz väčšia pravdepodobnosť dosiahnutia dohody, neexistuje žiadna záruka, že k nej dôjde. "Aj keď Washington súhlasil s odložením zavedenia dodatočných ciel na čínsky tovar, aby otvoril cestu k rokovaniam a prezident Trump dokonca naznačil, že odložil rozhodnutie o Huawei (zákaze obchodovania) až do skončenia rokovaní, všetko je stále neisté a visí to vo vzduchu," uviedli noviny v sobotu (29.6.). Podľa nich sa ukázalo, že nestačí dosiahnuť dohodu o vyriešení 90 % problémov. A nebude ľahké dosiahnuť konsenzus pri zostávajúcich 10 % nevyriešených bodov, keďže obe stany majú na ne veľmi odlišné názory a rozdiely v názoroch pretrvávajú na "konceptuálnej úrovni". Čínske noviny napísali, že prezident Trump tiež ponúkol Si Ťin-pchingovi olivovú ratolesť v otázke koncernu Huawei Technologies, najväčšieho svetového výrobcu telekomunikačných zariadení. USA totiž v máji zaradili Huawei na tzv. čierny zoznam firiem, s ktorými nesmú americké spoločnosti obchodovať, aj keď neskôr Washington oznámil odklad zákazu o 90 dní. Americká administratíva tvrdí, že zariadenia čínskeho koncernu predstavujú riziko pre národnú bezpečnosť vzhľadom na jeho tesné väzby na vládu v Pekingu. A lobuje u spojencov, aby nepoužívali produkty Huawei pri budovaní telekomunikačnej infraštruktúry novej generácie 5G. Najvyšší čínsky diplomat, štátny radca Wang I, v dlhom vyhlásení o summite G20, ktoré vydalo ministerstvo zahraničných vecí po návrate delegácie do Pekingu, povedal, že stretnutie prezidentov vyslalo svetu "pozitívny signál". Hoci problémy medzi oboma krajinami pretrvávajú, Čína je presvedčená, že ak budú obe strany dodržiavať konsenzus dosiahnutý ich lídrami, môžu svoje problémy vyriešiť na základe vzájomného rešpektu. Trumpovu poznámku o Huawei počas viac ako hodinovej tlačovej konferencie v Osake po jeho stretnutí s čínskym prezidentom privítal Peking len opatrne. Slovo "Huawei" nebolo vôbec uvedené v hodnotení najvyššieho čínskeho diplomata. Wang Siao-lung, zvláštny vyslanec čínskeho ministerstva zahraničných vecí pre záležitosti G20 a šéf oddelenia medzinárodných ekonomických záležitostí na ministerstve zahraničných vecí, povedal, že ak Spojené štáty urobia to, čo naznačili a zrušia reštrikcie proti Huawei, Čína to samozrejme privíta. "Reštrikcie v oblastiach, ktoré presahujú rámec technológií a hospodárskych faktorov, určite povedú k situácii, keď obe strany prehrajú. Ak teda americká strana môže urobiť to, čo hovorí, určite to uvítame," povedal novinárom. Pauzu v napätí pravdepodobne uvítajú aj podnikatelia a trhy, ktoré pre obchodný spor zaznamenali pokles na oboch stranách Tichého oceánu. Jacob Parker, viceprezident pre Čínu v americkej obchodnej rade, v tejto súvislosti povedal, že návrat k rokovaniam je dobrou správou pre podnikateľskú komunitu. Teraz je na rade tvrdá práca na hľadaní konsenzu o najproblematickejších bodoch. A vzhľadom na prijatý záväzok prezidentov dúfa, že to obe strany posunie "na cestu k trvalému riešeniu." Postoj Číny v čase, keď obchodný spor eskaloval, sa stával čoraz ostrejší. Peking vyhlasoval, že sa nenechá šikanovať, nevzdá sa pod tlakom a bude "bojovať až do konca". V nedeľu Čína sľúbila, že viac otvorí svoj trh zahraničným firmám a umožní im vlastniť väčšie podiely v plynovodoch a ďalších podnikoch, napríklad ťažobných či poľnohospodárskych. Zahraničné spoločnosti to privítali, ale upozornili, že už predchádzajúce podobné sľuby mali zatiaľ len malý vplyv, bez viditeľnejších výsledkov. Podniky uviedli, že potrebujú vidieť regulácie pre priemyselné odvetvia, ktoré sa majú otvoriť, aby vedeli, či budú ziskové pre nových zahraničných investorov, keďže ich na čínskom trhu čaká tvrdá domáca konkurencia. Podľa ekonómov sľúbené opatrenia na otvorenie trhu odrážajú rastúcu dôveru Pekingu, že čínske spoločnosti môžu konkurovať zahraničným.


OSN varuje pred šírením cholery v Jemene

Za štyri týždne v krajine zaznamenali vyše 55-tisíc prípadov cholery.

AMMÁN. Vyše 55.200 prípadov cholery zaznamenal za uplynulé štyri týždne v Jemene Detský fond OSN (UNICEF). Vo vyhlásení na to upozornil regionálny riaditeľ UNICEF Geert Cappelaere. "Čoraz viac detí zomiera každý deň v Jemene z príčin, ako je podvýživa a cholera, ktorým je možné predísť... Čas však dochádza. Ktokoľvek s láskou k deťom nemôže pripustiť, aby táto situácia v Jemene pokračovala," citovala ho tlačová agentúra AP. Pred šírením cholery a podvýživy v Jemene, kde milióny civilistov sužuje už dva roky trvajúca občianska vojna, varoval v utorok aj koordinátor humanitárnej pomoci OSN v Jemene Jamie McGoldrick, podľa ktorého sa chudoba a choroby počas vojny viditeľne šíria. "Ľudia v Jemene zomierajú zbytočne, týmto úmrtiam v tichých kútoch dedín je možné predísť," povedal v metropole Jordánska po návrate z Jemenu. "Bude to veľmi smutný rok pre Jemen," pokračoval a poznamenal, že financovanie tohtoročného programu humanitárnej pomoci pre Jemen vo výške dvoch miliárd dolárov (1,79 miliardy eur) je zatiaľ zabezpečené iba z necelých 20 percent. Situácia v krajine sa podľa neho ešte zhorší, ak Jemen nedostane viac pomoci a boje neskončia.


Odchod z koalície? Názory sú pol na pol, hovorí poslanec SNS

Fico ustúpil Dankovi a vláda v stredu nerokovala. Mandát premiéra do Salzburgu ministri nakoniec odsúhlasili na diaľku, Fico neprišiel na ohlásenú tlačovú besedu.

BRATISLAVA. Hoci ešte v utorok to vyzeralo, že kríza sa vyostrí a vládna koalícia rozpadne, po stredajšom rokovaní vlády na diaľku napätie medzi premiérom Robertom Ficom zo Smeru a predsedom SNS Andrejom Dankom navonok nachvíľu povolilo. Otázku, ako ďalej, bude v SNS riešiť štvrtkové rozšírené predsedníctvo. Poslanci strany si netrúfli odhadnúť, akým výsledkom sa skončí. "Nálady v strane ohľadne vystúpenia SNS z koalície sú tak pol na pol," hovorí jej poslanec Dušan Tittel. Svoj postoj nechcel povedať s tým, že na predsedníctve si najskôr potrebuje vypočuť názory kolegov. Fico pred stredajším rokovaním vlády ustúpil Dankovi a ministri sa nakoniec nestretli. Danko, ktorý najskôr odkázal, že jeho ministri neprídu, sa v utorok vyhrážal, že ak vláda bude rokovať bez nich, odíde z koalície. Hoci ešte ráno visel na oficiálnom webe Úradu vlády oznam o riadnom rokovaní, nutný mandát na rokovanie v Salzburgu s francúzskym prezidentom Emmanuelom Macronom premiérovi nakoniec ministri odsúhlasili "per rollam", teda na diaľku formou obežníka. "Predseda vlády veľmi oceňuje, že toto rozhodnutie podporili aj ministri za SNS," oznámila jeho hovorkyňa Beatrice Szabóová po 90-minútovom čakaní na ohlasovanú Ficovu tlačovku. Premiér nakoniec pred kamery neprišiel a poslal za seba Szabóovú a eurokomisára pre energetiku Maroša Šefčoviča. Ministerka pôdohospodárstva Gabriela Matečná však za návrh nehlasovala, pretože jej hovorca ešte v pondelok odkázal, že celý týždeň bude mimo Slovenska. Aj v SNS podľa šéfa poslaneckého klubu Tibora Bernaťáka ocenili, že Fico riadne rokovanie vlády nakoniec nezvolal. Krízu v koalícii spustil Danko, keď pred dvoma týždňami vypovedal koaličnú zmluvu. Minulý týždeň odvolal po Ficovej výzve ministra školstva za SNS Petra Plavčana pre kauzu rozdeľovania eurofondov pre vedu a výskum a vzal si štyri dni voľna, aby premýšľal, ako ďalej v koalícii. Hoci ubehli už v pondelok, rozhodnutie, či SNS zotrvá v koalícii, by malo zaznieť až na štvrtkovom predsedníctve. Strana ohlásila, že naň prídu ministri aj celý poslanecký klub. Podpredseda SNS a poslanec Anton Hrnko tvrdí, že informácie o koaličnej kríze čerpal z médií, pretože bol na dovolenke. "Vláda bude taká stabilná, aká bude vôľa ju udržať," hovorí. Či je vôľa v SNS, sa podľa neho ukáže až na predsedníctve. Keby Danko dostal od členov mandát na odchod z koalície, SNS by v predčasných voľbách riskovala svoj pozíciu. Po kauze kapitán, keď Danko bozkával svoje výložky, ktoré dostal od ministra za SNS Petra Gajdoša, preferencie SNS klesli asi o tri percentá a už niekoľko mesiacov sa držia na úrovni desať percent. Lídri Smeru, SNS a Mosta-Híd majú koaličnú radu naplánovanú na piatok. Mali by riešiť dodatok ku koaličnej zmluve, na ktorom sa dohodli ešte pred odvolaním Plavčana. SNS už pred týždňom prišla aj s viacerými požiadavkami, napríklad 13. a 14. plat, ktoré chce presadiť do programového vyhlásenia vlády. V stredu, keď Fico ohlásil tlačovú besedu, na ktorú nakoniec neprišiel, SNS poslala tlačovú správu. V nej oznámila, že na koaličnej rade bude žiadať prísnejšie pravidlá na zverejňovanie majetkových priznaní verejných funkcionárov. V programe vlády sa nespomínajú. V Smere už povedali, že aj oni prídu so svojimi požiadavkami, napríklad na ďalšie zvýšenie minimálnej mzdy či vyššiu podporu starostlivosti o odkázaných ľudí. Most-Híd vyzval partnerov, aby pred piatkovou koaličnou radou postupovali rozvážne. „Odkazovanie požiadaviek jednotlivých strán cez médiá považujeme za nezrelý politický marketing. Vyzývame na korektnú koaličnú spoluprácu tak, ako sme sa dohodli na začiatku," napísala strana v stanovisku.


Medailovú bilanciu vyhrali Švajčiari s Nórmi, Slovensko skončilo piate

1. kolo

2. kolo

Medaily

Slovensko vďaka Petre Vlhovej rozšírilo svoju zbierku na štyri medaily.

ARE 17. februára (SITA) - Víťazmi medailovej bilancie 45. majstrovstiev sveta v alpských lyžiarskych disciplínach vo švédskom Aare sa stali reprezentanti Švajčiarska a Nórska, ktorí získali zhodne dve zlaté, jednu striebornú a jednu bronzovú medailu. Na treťom mieste sa umiestnilo USA za dve zlaté a dve bronzové medaily. Pred piate Slovensko s jednou zlatou, striebornou a bronzovou medailou sa v poslednom dni majstrovstiev vďaka zlatu Marcela Hirschera dostali reprezentanti Rakúska (1-4-3). "Koniec dobrý, všetko dobré. Za Slovenskom by sme v medailovom zrkadle neradi skončili. Máme osem medailí, ostatní maximálne štyri. Ukázali sme, že máme veľmi, veľmi silný slalomový manšaft. A Marcel je neskutočný," citovala agentúra APA slová prezidenta Rakúskeho lyžiarskeho zväzu (ÖSV) Petra Schröcksnadela. Pre Slovensko ide o najúspešnejší svetový šampionát v histórii. O všetky tri pódiové umiestnenia sa postarala Petra Vlhová. Doteraz jedinou medailou Slovenska bolo striebro v tímovej súťaži na MS v roku 2017.


Dankove návrhy by podľa analytikov zosunuli Slovensko do miliardových deficitov

Šéf rozpočtovej rady požaduje detailnú analýzu dopadov na verejné financie.

BRATISLAVA. Aktuálne návrhy Slovenskej národnej strany (SNS) na znižovanie daní by opäť zosunuli slovenské verejné financie do miliardových deficitov. Vypočítala to Rada pre rozpočtovú zodpovednosť, podľa ktorej by výpadky príjmov zo zníženej sadzby dane z príjmov právnických osôb a nižšej dane z pridanej hodnoty na potraviny dosiahli približne 1,35 miliardy eur. Väčšina výpadku by pochádzala zo zníženia korporátnej dane, a to 800 miliónov eur. Zvyšných zhruba 550 miliónov eur by bol výpadok na nižšej dani z pridanej hodnoty na potraviny. Spolu s rizikami, ktoré rozpočtová rada v rozpočtových plánoch identifikovala už koncom minulého roka, by tak vplyvom návrhov SNS mohol deficit verejných financií vyskočiť v roku 2020 až na 1,89 percenta hrubého domáceho produktu. Zároveň by to znamenalo zvýšenie prognózovaného verejného dlhu z 47,2 percenta hrubého domáceho produktu na 48,5 percenta výkonu ekonomiky. Dlh by tak bol v prvom sankčnom pásme dlhovej brzdy. "S ohľadom na predpokladané vysoké rozpočtové náklady navrhovaných opatrení považujem za nevyhnutné, aby tento návrh prešiel riadne vládnou procedúrou s detailnou dopadovou analýzou na verejné financie a aby spolu s týmito opatreniami boli predstavené opatrenia, ktoré budú tieto náklady kompenzovať tak, aby sa splnili vládou a parlamentom schválené ciele na rok 2020," uviedol na margo predsedom SNS prezentovaných opatrení šéf rozpočtovej rady Ivan Šramko. Ako dodal, v prípade absencie kompenzačných opatrení by ich prijatie znamenalo výrazné zhoršenie dlhodobej udržateľnosti verejných financií.SNS minulý týždeň informovala, že pripraví na najbližšiu schôdzu Národnej rady päť zásadných návrhov zákonov. Konkrétne ide o zníženie dane z príjmov právnických osôb, zníženie dane z pridanej hodnoty na všetky potraviny, zníženie DPH pre printové médiá, zrušenie koncesionárskych poplatkov pre seniorov a zavedenie povinnosti uvádzať pôvod mäsa aj v reštauračných a stravovacích zariadeniach. Rozpočet znížením sadzby dane z príjmov právnických osôb o žiadne zdroje nepríde, tvrdí predseda SNS Andrej Danko v reakcii na vyjadrenia predsedu Rady pre rozpočtovú zodpovednosť (RRZ) Ivana Šramka. Podľa Andreja Danka sa totiž avizované výpadky daňových príjmov nepotvrdili ani pri predošlom znižovaní sadzby korporátnej dane. "Pán Šramko ukazuje svoju neodbornosť, lebo keď sme znižovali daň z príjmu, hovorilo sa, že štátny rozpočet príde pri znížení dane o 1 percentuálny bod o 100 miliónov eur, opak bol pravdou," uviedol pre agentúru SITA predseda SNS. Ako dodal, pri znižovaní daní z príjmov totiž podľa neho platí rovnica, že čím je sadzba nižšia, tým je výber dane vyšší. "Pán Šramko si vycucal z prsta čísla a verím, že keď budú dane nižšie, výber bude vyšší," dodal Danko.


SME 25 ROKOVRok 2014: Keď si Slovensko zvolilo prvého nestraníckeho prezidenta. Kiska znamenal pre Fica najväčšiu porážku

Kiska porazil Fica

CT a chobotnica

Komentár

Rok, keď som sa tešila

Predvolebná kampaň bola ostrá. Pred druhým kolom volieb sa s podporou pre Kisku vykrúcal Procházka, Kňažko ani neprišiel.

BRATISLAVA. „No, som prehral, ďakujem pekne.“ Pred druhou hodinou nadránom pokrčil Robert Fico plecami a za cvakania fotoaparátov opustil centrálu Smeru na Súmračnej. V tom čase už Slovensko poznalo meno nového prezidenta. Stal sa ním Andrej Kiska. „Pokúsim sa poľudštiť našu politiku a vrátiť naspäť dôveru v slušné slovo, pretože ľudia sú už znechutení z hádok. Ako prezident spravím všetko pre to, aby sa politika na Slovensku stala silnejšou,“ povedal Kiska pred polnocou, keď boli spočítané takmer všetky hlasy. Nad premiérom Ficom vyhral v druhom kole s náskokom vyše 413-tisíc hlasov. Myslím si, že úloha prezidenta bude významne narastať. Kisku širšia verejnosť poznala najmä z masívnej bilbordovej kampane, niektorí si jeho meno spájali aj s charitatívnou organizáciou Dobrý anjel, ktorú založil. Spočiatku nebol favoritom, no po prvom kole prezidentských volieb 15. marca, kde za Ficom zaostal len s miernym odstupom, bolo jasné, že ich šance sú vyrovnané. Koncom marca sa tak Kiska stal nielen novým prezidentom, ale aj symbolom najvážnejšej politickej porážky Fica. "Zo všetkých prehier, ktoré Robert Fico v politike utrpel, je druhokolová prezidentská porážka najosobnejšia a najťažšia," napísal vtedy komentátor Marián Leško. Fico sa podľa neho dostal presne tam, kde nechcel byť - na zostupnú dráhu, ktorú pred ním absolvovali Vladimír Mečiar i Mikuláš Dzurinda. V čase, keď všetko naokolo zapĺňala vianočná atmosféra, ohlásil úradujúci premiér v sále historickej budovy Národnej rady svoju kandidatúru na prezidenta. Boli tri mesiace pred voľbami, Fico patril na prelome rokov 2013 a 2014 medzi najdôveryhodnejších politikov a Smer, ktorému predsedal, dosahoval v prieskumoch verejnej mienky od 35 do 40 percent. Ak by zvíťazil, bol pripravený vzdať sa pozície šéfa Smeru a postu premiéra, pred voľbami však na svoje odstúpenie nevidel dôvod. Popri ňom a Kiskovi patrili k výraznejším prezidentským kandidátom herec a jeden z lídrov Nežnej revolúcie Milan Kňažko či bývalý politik KDH Radoslav Procházka. Ficovi protikandidáti útočili v predvolebných debatách aj na seba. „Pán Leško, kto to tu organizuje?“ hľadal Kiska pomoc u moderátora na diskusii SME a týždenníka Trend po tom, ako Procházka poznamenal, že Kiska za štyri mesiace zmenil názor na to, či má do Bruselu chodiť premiér alebo prezident. Procházka sa zasa podozrievavo pýtal moderátorov, či mu naschvál dali horší mikrofón, lebo z publika sa ozvalo, že ho slabšie počuť. Kňažko stavil v celej predvolebnej kampani na bonmoty. „Prvé kritérium spĺňam - zabudol som, čo som chcel povedať,“ povedal na diskusii svoj často opakovaný vtip. Fico počas kampane prišiel aj k úrazu. Na predvolebnom futbale v Košiciach si zranil achilovku a na tradičnej akcii Smeru, oslavách MDŽ v kulturákoch, ktoré vyšli na predvolebné obdobie, zabával ženy vtipmi o nevere už s barlami. Keď sa začalo ukazovať, že Kiska je vážnym súperom, Fico začal s útokmi. Úžerník aj scientológ, tak ho najčastejšie označoval premiér. Úžerník preto, lebo založil firmy Triangel a Quatro, kde si ľudia mohli kupovať veci na splátky. Scientológ preto, lebo vystúpil na odbornej konferencii, ktorú organizovala Škola manažmentu blízka tejto cirkvi. Fico pri tom zdôrazňoval, že scientologická cirkev má mocenské ambície a v zahraničí je považovaná za bezpečnostné riziko. Kiska to poprel. „Keď niečo kváka ako kačica, chodí ako kačica, vyzerá ako kačica, je to kačica,“ zľudovel jeden z Ficových výrokov, keď sa na tlačovke na Súmračnej pokúšal vysvetliť, prečo je Kiska scientológ. Predchádzal tomu papierik, ktorý mu počas tlačovky posunul vtedajší riaditeľ tlačového oddelenia Úradu vlády Erik Tomáš a kamera na ňom zachytila napísané slovo kačka. Niekoľko dní pred druhým kolom sa objavili v schránkach po Slovensku letáky namierené proti Kiskovi, kde bola kópia prihlášky do KSČ. Do strany však Kiska nikdy nevstúpil. Listy do schránok posielal pred druhým kolom aj Fico. Vyzýval v nich, aby volili s rozvahou a zdôrazňoval, že prezidentom by mal byť skúsený štátnik. Na rozdiel od Kisku bol členom KSS. Na predvolebnom videu s ministrom kultúry Marekom Maďaričom, ktorý jeho kampani šéfoval, pritom hovoril o tom, že má prijímanie aj birmovku. Týždeň pred voľbami Fico oznámil zámer povýšiť úlohu prezidenta na úroveň premiéra. „Myslím si, že úloha prezidenta bude významne narastať. Prezident sa stane v krátkom čase podstatne dôležitejšou politickou figúrou, ako je premiér,“ povedal. Keď v súboji prehral, povýšenie funkcie už nespomenul. Do predvolebnej kampane sa aktívne zapojil aj vtedajší prezident Ivan Gašparovič, ktorý sa cítil „akoby člen Smeru“. Podporil Fica. Podporu Kiskovi po prehratom prvom kole sľubovali Kňažko aj Procházka, no prvý na spoločné vyhlásenie nakoniec ani neprišiel a druhý sa vykrúcal. Kňažko niekoľko minút pred ohlásenou tlačovkou poslal Kiskovi esemesku, kde mu oznámil, že nepríde, lebo sa už jasne vyjadril. Procházka síce prišiel, no po Kiskovej výzve, aby sa postavil pred mikrofón, chcel hovoriť na kraji miestnosti. "Jaj," zatváril sa prekvapene, keď ho novinári upozornili, že ho nebude dobre počuť a až potom sa presunul k mikrofónu. Povedal, že „je dôležité, aby si ľudia vybrali sami vlastnou hlavou“. Po niekoľkých hodinách svoje vystúpenie označil pre SME za komunikačnú ťarbavosť. Na získavaní podporovateľov pracoval Fico tak, že ich pozýval na slávnostné obedy. Pred druhým kolom ho napríklad podporili bývalý hokejista Jozef Golonka či kardinál Ján Chryzostom Korec, ktorý už nežije. Trvalo niekoľko dní, kým sa premiér po definitívnej porážke ukázal na verejnosti, keď prišiel na pravidelné stredajšie rokovanie vlády. Médiá ho za to prirovnávali k expremiérovi Vladimírovi Mečiarovi, ktorý po politických neúspechoch chodil za medveďmi. Inaugurácia prezidenta sa konala 15. júna. Kiska vo svojom prejave povedal, že je pripravený povzbudzovať ľudí, ktorí to nevzdali, vyznávajú slušnosť a pomáhajú tomu, aby sa dobrý pocit nekončil za dverami ich príbytku. "Sú to hrdinovia bežných dní a takých ľudí je na Slovensku dosť. Väčšina ľudí nedopustí, aby sa doma kradlo, aby sa používali urážky a klamstvá. Doma si uvedomujeme, že každý musí niečo pre to urobiť," povedal. Zdôraznil, že bude prvým slovenským prezidentom bez politickej a straníckej minulosti. Politológovia jeho inauguračný príhovor hodnotili ako ústretový.


Bojovníci IS zadržiavajú v obliehanom tábore tisíc civilistov

Bojovníci sa schovávajú medzi civilistami.

DAMASK. Až 1000 civilistov zadržiavajú podľa informácií Sýrskych demokratických síl (SDF) v obliehanom stanovom tábore v provincii Dajr az-Zaur bojovníci extrémistickej organizácie Islamský štát (IS). V nedeľu o tom informovala agentúra AP. Podľa slov hovorcu Kurdmi vedených SDF Mustafu Balího uzavreli členovia extrémistickej organizácie všetky prístupové cesty do oblasti. Predstavitelia SDF ďalej uviedli, že bojovníci IS sa schovávajú medzi civilistami v obliehanom stanovom tábore a premiestňujú sa za pomoci systému tunelov a jaskýň. Medzi obkľúčenými extrémistami sa môžu nachádzať aj vysokopostavení velitelia IS. SDF začali poslednú ofenzívu zameranú na vyčistenie oblasti od militantov IS 9. februára.


Vodohospodári odštartovali modernizáciu plavebných komôr Gabčíkova

Modernizačné práce sa budú realizovať za plnej prevádzky vodného diela.

GABČÍKOVO. Plavebné komory Vodného diela Gabčíkovo prejdú v najbližších dvoch rokoch zásadnou modernizáciou za 150 miliónov eur, pričom až 123 miliónov z tejto čiastky pokryjú peniaze z Európskej únie. Stavebné práce vo štvrtok symbolickým poklepaním základného kameňa odštartovali minister životného prostredia László Sólymos, minister dopravy Árpád Érsek a zástupkyne Európskej komisie. Podľa ministra Sólymosa bude po modernizácii plavebných komôr plavba po rieke Dunaj bezpečnejšia, plynulejšia, ale aj zelenšia. Za 27 rokov prevádzky Vodného diela Gabčíkovo sa jeho plavebnými komorami preplavilo viac ako 400 - tisíc lodí, teda v priemere 15-tisíc ročne. „Faktom je, že stav plavebných komôr je na hranici ich životnosti. Čo sa týka začiatku prác, tak je o päť minút dvanásť,“ povedal minister. Generálny riaditeľ Vodohospodárskej výstavby Daniel Kvocera doplnil, že plavebné komory boli od začiatku prevádzky naplnené viac ako 100-tisíc krát, pričom ide o ich prvú veľkú obnovu od roku 1992.Naplánované investičné náklady pre tento rok sú 40 miliónov eur, v roku 2020 54 miliónov eur a v roku 2021 56 miliónov eur, stavebný dozor bude stáť ďalších 2,2 milióna eur. Dodávateľom prác bude na základe výsledkov medzinárodného verejného obstarávania spoločnosť Metrostav, stavebný dozor zabezpečí združenie VDG - vodné stavby, zastúpené spoločnosťou Dopravoprojekt. S kompletným dokončením prác sa podľa harmonogramu ráta v roku 2022. Modernizačné práce sa budú realizovať za plnej prevádzky vodného diela, pričom ako prvá bude obnovená pravá plavebná komora. Dokončená má byť v decembri 2020, ľavá plavebná komora o rok neskôr. V rámci projektu sa vymenia stotonové horné a dolné vráta, vrátane ich príslušenstva. Modernizovať sa bude aj plniaci a vyprázdňovací systém a bezpečnostné prvky kanálov pre napustenie a vypustenie plavebnej komory. Zároveň sa zvýši bezpečnosť stavby stabilizáciou celého podložia. Novinkou Vodného diela Gabčíkovo bude vyššia kontrola a lepšie riadenie lodnej dopravy prostredníctvom takzvaného expertného kontrolného systému. Projekt inovácie a modernizácie plavebných komôr pre zvýšenie intenzity a bezpečnosti lodnej dopravy na Vodnom diele Gabčíkovo patrí k najväčším riečnym dopravným projektom v Európskej únii. Súčasne so začiatkom stavebných prác na modernizácii plavebných komôr sa naplnil aj ďalší míľnik projektu FAIRway Danube, ktorý predstavuje prvú fázu implementácie plánu rehabilitácie a údržby plavebnej dráhy na Dunaji a jeho prítokov. Cieľom je zabezpečiť dobré plavebné podmienky počas celého roka. Dnes slávnostne uviedli do pilotnej prevádzky vytyčovacie plavidlo a meracie plavidlo. "Dunaj je naša najdôležitejšia medzinárodná vodná cesta. Preto je našou povinnosťou zabezpečiť na ňom spoľahlivú a bezpečnú prevádzku vodnej dopravy. Som rád, že naše úsilie získať financie na obnovu plavebných komôr, ako aj výrobu plavidiel pre zabezpečenie splavnosti bolo úspešné a verím, že projekt dotiahneme do úspešného konca,“ zdôraznil minister dopravy Árpád Érsek.


Španielsko pustošia požiare. Ohrozujú aj vzácny národný park

Národný park Donana je známy prítomnosťou mnohých druhov rastlín a živočíchov, ktoré sa inde na svete nenachádzajú.

MADRID. Vyše tisíc ľudí museli evakuovať pred požiarom, ktorý sa v noci zo soboty na nedeľu rozhorel v tesnej blízkosti národného parku Donana na juhu Španielska. Obete na životoch ani zranenia hlásené neboli, úrady však museli v noci zo soboty na nedeľu evakuovať mnohé táboriská a aj niekoľko usadlostí na okraji obce Moguer neďaleko juhošpanielskeho mesta Huelva. Požiar rozširuje smerom na východ a dosiahol už aj hranicu národného parku. Prácu hasičov komplikuje nepriaznivé počasie, predovšetkým vysoké teploty, ktoré v nedeľu cez deň dosiahli 39 stupňov Celzia, ale aj silný vietor. Národný park Donana je známy svojou unikátnou biodiverzitou a prítomnosťou mnohých druhov rastlín a živočíchov, ktoré sa inde na svete nenachádzajú. Je okrem iného domovom vysoko ohrozeného rysa španielskeho, dôležitou zastávkou pre vtáky každoročne sa sťahujúce z Európy do Afriky a od roku 1994 je na zozname Svetového dedičstva UNESCO.


Pozor, štátna hranica, vstup zakázaný! Vytvorili symbolickú Železnú oponu

Odkaz 17. novembra si treba neustále pripomínať. Predstavujeme jeden z príkladov zodpovedného podnikania, za ktoré môžete hlasovať v cene verejnosti.

„Vždy, keď sme šli autom na nákup do Hainburgu, rodičia na slovensko-rakúskej hranici spomínali, že za ich mladých čias to bolo nemysliteľné. Vtedy ma to otravovalo, ale dnes si uvedomujem, aké je dôležité pripomínať si Novembrové udalosti. Bez nich by nebola nielen západniarska čokoláda či pracie prášky, ale ani sloboda,“ povedal 35-ročný Juraj Kováč z Bratislavy. Dnes viac ako polovica mladých ľudí na Slovensku vôbec nevie, prečo je 17. november štátny sviatok a čo si ním pripomíname. A v dôsledku slabého povedomia padajú za obeť extrémistickým a rasistickým myšlienkam. Mobilný operátor O2 sa rozhodol využiť svoj vplyv a chce to zmeniť. „Som presvedčený, že už dávno neplatí, že firma je len poskytovateľom služby alebo produktu, ale má byť pre zákazníkov aj značkou s názorom a svoj názor ďalej sprostredkovávať. Preto popri produktových kampaniach máme čoraz viac potrebu pripomenúť nahlas aj naše hodnoty,“ povedal Peter Gažík, generálny riaditeľ spoločnosti O2 Slovakia. Keďže ako operátor má dosah na mladých ľudí, rozhodli sa pripomínať hodnoty novembrových udalostí formou, aká je tejto generácii blízka. Presne 17. novembra v roku 2016 na jeden deň vytvorili symbolickú digitálnu Železnú oponu. Zákazníkom O2, ktorí sa pokúsili navštíviť web na zahraničnej doméne sa na displeji mobilného telefónu objavil nápis Pozor, štátna hranica, vstup zakázaný. Na rozdiel od reality pred rokom 1989, mohli buď voľne pokračovať v surfovaní po internete alebo zistiť viac o Novembri 89. Súčasťou kampane boli aj články o udalostiach Nežnej revolúcie v O2 magazíne Soda. Taktiež každý zákazník, ktorý v tento deň reálne prekročil hranice Slovenska smerom na západ, dostal špeciálnu SMS s informáciou, že svojvoľné prekročenie týchto hraníc by bolo pred rokom 1989 považované za trestný čin. „V časoch rastúceho politického populizmu a extrémizmu sme tak ľuďom pripomenuli, že sloboda je krehká a nie je samozrejmá a že naši predkovia museli o ňu tvrdo bojovať,“ povedala Tereza Molnár, šéfka komunikácie O2 Slovakia. O rok neskôr operátor svoje aktivity rozšíril tak, aby sa dostali aj k iným užívateľom, nielen k ich zákazníkom na Slovensku a v Českej republike. „Zapojili sa aj influenceri na sociálnych sieťach, medzi inými Sajfa, Ján Gordulič, či youtuber Selassie. Video a rádio spot sa tiež vysielal v autobusoch Slovak Lines z Bratislavy na viedenské letisko Schwechat. V tento pamätný deň prekročil hranicu s Rakúskom tiež olympionik Matej Tóth,“ vymenovala ďalšie aktivity Tereza Molnár. Kampaň pripomínajúca udalosti, ktoré viedli k pádu totalitného režimu a nastoleniu demokracie, sa v roku 2016 a aj v roku 2017 stretla s priaznivou odozvou. „Pripadá mi to, hlavne pre mladých ľudí, ako dobrý nápad,“ napísal Sajfa na sociálnych sieťach. Firma plánuje svoje aktivity zamerané na pripomínanie odkazu 17. novembra rozvíjať aj v budúcnosti. Ich cieľom je, aby si mladí ľudia na Slovensku a v Českej republike uvedomili, ako radikálne 17. november 1989 zmenil životy ľudí a komu môžu vďačiť za to, že sloboda a demokracia sú teraz už prirodzenými hodnotami. „Dúfame, že sa nám odkaz 17. novembra podarí systematicky pripomínať a mladá generácia si na ňom bude zakladať podobne ako tí, ktorí si ho pamätajú ešte z vlastných spomienok,“ povedala Tereza Molnár. Už po osemnásty raz udelí Nadácia Pontis ocenenie Via Bona. To ako jediné na Slovensku zviditeľňuje príklady zodpovedného a férového podnikania. Inšpiruje nimi ďalšie firmy, aby nad rámec zákona pomáhali okoliu a zamestnancom, životnému prostrediu, bojovali s korupciou alebo riešili spoločensky dôležité témy. Do aktuálneho 18. ročníka firmy prihlásili 48 nominácií. Spomedzi nich porota posunula do druhého kola 22, ktoré budú súťažiť o víťazstvo v ôsmich kategóriách. Deviateho víťaza vyberú čitatelia denníka SME, ktorí za svojho favorita môžu zahlasovať do 5. apríla. Stačí si pozrieť osem nominácii a v pripravenej ankete kliknúť na názov firmy, ktorej chcete dať hlas.


Vykrádači kostolov pracovali pre Islamský štát, v Nemecku ich odsúdili

Predávaním kradnutých predmetov získavali peniaze pre džihádistov.

KOLÍN NAD RÝNOM. V Nemecku odsúdili osem mužov, ktorí boli obvinení z toho, že v Kolíne nad Rýnom vykrádali kostoly, aby predajom ukradnutých predmetov získali peniaze pre extrémistickú organizáciu Islamský štát (IS). Výška trestu, ktorý kolínsky okresný súd ôsmim mužom vymeral, sa pohybovala v rozpätí od dvoch rokov a siedmich mesiacov po štyri roky a desať mesiacov. Všetci boli obvinení z krádeže uskutočnenej organizovanou skupinou, niektorí navyše aj z ťažkého ublíženia na zdraví. Jeden z mužov navyše čelí obvineniam z podpory teroristickej organizácie aj pred súdom v meste Düsseldorf. Podľa súdu sa nenašli nijaké dôkazy, že skupina plánovala uskutočniť nejaký teroristický alebo násilný čin. Jej členovia viac ako tri roky vykrádali kostoly v Kolíne nad Rýnom a v neďalekom meste Siegen v spolkovej krajine Severné Porýnie-Vestfálsko, aby z predaja vzácnych predmetov získali finančné prostriedky na podporu džihádistov v Sýrii. Počas tri mesiace trvajúceho pojednávania sa však nepodarilo zistiť, kam peniaze z krádeží odišli, alebo či gang zaslal do Sýrie nejaké významné čiastky.